Contract de delegare a gestiunii serviciilor publice de alimentare cu apă şi de canalizare

Încheiat azi…….la ……..
DISPOZIŢII GENERALE

PĂRŢILE CONTRACTANTE:
ÎNTRE

Asociaţia de Dezvoltare Intercomunitară Apă-Canal Timiş (denumită Asociaţia), cu sediul în municipiul Timişoara, B-dul Revoluţiei din 1989, nr. 17, înscrisă în Registrul Asociaţiilor şi Fundaţiilor de la grefa Judecătoriei Timişoara cu nr. 65/2008, reprezentată de Dl. Constantin Ostaficiuc în calitate de Preşedinte al Asociaţiei, 

în numele şi  pe seama următoarelor unităţi administrativ-teritoriale membre:

1. Judeţul Timiş, în baza Hotărârii Consiliului Judeţean nr._____/2009;
2. Municipiul Timişoara, în baza Hotărârii Consiliului Local nr. ._____/2009;
3. Oraşul Jimbolia, în baza Hotărârii Consiliului Local nr._____/ 2009;
4. Oraşul Deta, în baza Hotărârii Consiliului Local nr._____/ 2009;
5. Oraşul Sânnicolau Mare, în baza Hotărârii Consiliului Local nr._____/ 2009;
6. Oraşul Recaş, în baza Hotărârii Consiliului Local nr._____/ 2009;
7. Oraşul Făget, în baza Hotărârii Consiliului Local nr._____/ 2009;
8. Oraşul Ciacova, în baza Hotărârii Consiliului Local nr._____/ 2009;
9. Oraşul Gătaia, în baza Hotărârii Consiliului Local nr._____/ 2009;
10. Oraşul Buziaş, în baza Hotărârii Consiliului Local nr._____/ 2009;
11. Comuna Sacoşu Turcesc, în baza Hotărârii Consiliului Local nr._____/ 2009;
12. Comuna  Sînmihaiu Român, în baza Hotărârii Consiliului Local nr._____/ 2009;
13. Comuna  Beba Veche, în baza Hotărârii Consiliului Local nr._____/ 2009;
14. Comuna  Satchinez, în baza Hotărârii Consiliului Local nr._____/ 2009;
15. Comuna  Racoviţa, în baza Hotărârii Consiliului Local nr._____/ 2009;
16. Comuna  Uivar, în baza Hotărârii Consiliului Local nr._____/ 2009;
17. Comuna  Moşniţa Nouă, în baza Hotărârii Consiliului Local nr._____/ 2009;
18. Comuna  Comloşu Mare, în baza Hotărârii Consiliului Local nr._____/ 2009;
19. Comuna  Becicherecu Mic, în baza Hotărârii Consiliului Local nr._____/ 2009;
20. Comuna  Curtea, în baza Hotărârii Consiliului Local nr._____/ 2009;
21. Comuna  Bethausen, în baza Hotărârii Consiliului Local nr._____/ 2009;
22. Comuna  Criciova, în baza Hotărârii Consiliului Local nr._____/ 2009;
23. Comuna  Cenei, în baza Hotărârii Consiliului Local nr._____/ 2009;
24. Comuna  Variaş, în baza Hotărârii Consiliului Local nr._____/ 2009;
25. Comuna  Ghilad, în baza Hotărârii Consiliului Local nr._____/ 2009;
26. Comuna  Săcălaz, în baza Hotărârii Consiliului Local nr._____/ 2009;
27. Comuna  Şag, în baza Hotărârii Consiliului Local nr._____/ 2009;
28. Comuna  Ghiroda, în baza Hotărârii Consiliului Local nr._____/ 2009;
29. Comuna  Pişchia, în baza Hotărârii Consiliului Local nr._____/ 2009;
30. Comuna  Ştiuca, în baza Hotărârii Consiliului Local nr._____/ 2009;
31. Comuna  Bucovăţ, în baza Hotărârii Consiliului Local nr._____/ 2009;
32. Comuna  Banloc, în baza Hotărârii Consiliului Local nr._____/ 2009;
33. Comuna  Parţa, în baza Hotărârii Consiliului Local nr._____/ 2009;
34. Comuna  Coşteiu, în baza Hotărârii Consiliului Local nr._____/ 2009;
35. Comuna  Cenad, în baza Hotărârii Consiliului Local nr._____/ 2009;
36. Comuna  Liebling, în baza Hotărârii Consiliului Local nr._____/ 2009;
37. Comuna  Denta, în baza Hotărârii Consiliului Local nr._____/ 2009;
38. Comuna  Foeni, în baza Hotărârii Consiliului Local nr._____/ 2009;
39. Comuna  Mănăştiur, în baza Hotărârii Consiliului Local nr._____/ 2009;
40. Comuna  Checea, în baza Hotărârii Consiliului Local nr._____/ 2009;
41. Comuna  Fibiş, în baza Hotărârii Consiliului Local nr._____/ 2009;
42. Comuna  Nădrag, în baza Hotărârii Consiliului Local nr._____/ 2009;
43. Comuna  Victor Vlad Delamarina, în baza Hotărârii Consiliului Local nr._____/ 2009;
44. Comuna Giulvăz, în baza Hotărârii Consiliului Local nr.____/ 2009;
45. Comuna Giarmata, în baza Hotărârii Consiliului Local nr.____/ 2009;
46. Comuna Lovrin, în baza Hotărârii Consiliului Local nr.____/ 2009;
47. Comuna Teremia Mare, în baza Hotărârii Consiliului Local nr.____/ 2009;
48. Comuna Tomnatic, în baza Hotărârii Consiliului Local nr.____/ 2009;
49. Comuna Saravale, în baza Hotărârii Consiliului Local nr.____/ 2009;
50. Comuna Giroc, în baza Hotărârii Consiliului Local nr.____/ 2009;
51. Comuna Gottlob, în baza Hotărârii Consiliului Local nr.____/ 2009;
52. Comuna Sânpetru Mare, în baza Hotărârii Consiliului Local nr.____/ 2009;
53. Comuna Balinţ, în baza Hotărârii Consiliului Local nr.____/ 2009;
54. Comuna Jebel, în baza Hotărârii Consiliului Local nr.____/ 2009;
55. Comuna Voiteg, în baza Hotărârii Consiliului Local nr.____/ 2009;
56. Comuna Peciu Nou, în baza Hotărârii Consiliului Local nr.____/ 2009;
57. Comuna Periam, în baza Hotărârii Consiliului Local nr.____/ 2009;
58. Comuna Tomesti, în baza Hotărârii Consiliului Local nr.____/ 2009;

59. Comuna Traian Vuia, în baza Hotărârii Consiliului Local nr.____/ 2009;

aceste unităţi administrativ-teritoriale fiind denumite împreună în continuare „Autoritatea Delegantă”
Şi

Societatea Comercială AQUATIM S.A., codul unic de înregistrare 3041480, înmatriculată la Oficiul Registrul Comerţului TIMIŞ cu numărul J35/4096/1992, cu sediul principal în municipiul Timişoara, str. Gheorghe Lazăr, nr. 11/A, judeţul  Timiş, reprezentată de Dl. Ilie Vlaicu, având funcţia de Director General, 

denumită în continuare „Operatorul”, 

numite împreună „Părţile” şi separat „Partea”

preambul

Următoarele aspecte au fost discutate si convenite anterior semnării Contractului de Delegare

1) Conform Tratatului de Aderare la Uniunea Europeană, România şi-a asumat obligaţii care implică investiţii importante în sectorul de apă şi canalizare, până în 2015 pentru un număr de 263 de aglomerări urbane cu locuitor-echivalent (l.e.) mai mare de 10.000 şi până în 2018 în 2.346 aglomerări urbane cu un  număr de l.e. cuprins între 2.000 şi 10.000.

2) Un element esenţial pentru atingerea obiectivelor ambiţioase de investiţii îl reprezintă  implementarea unui model instituţional care să permită unor Operatori mai mari, puternici şi cu experienţă să furnizeze serviciile de alimentare cu apă şi de canalizare în mai multe unităţi administrativ-teritoriale, în baza unui singur Contract de Delegare a gestiunii acestor servicii, denumit în prezentul Contract  „Dezvoltarea Regională” şi definit în art. 1 din prezentul Contract.

MECANISMUL DE DEZVOLTARE REGIONALĂ este proiectat pentru a fi convingător, progresiv şi eficient.

Convingător:

Prin Asociaţia de Dezvoltare Intercomunitară în vederea gestionării procesului de conştientizare şi informare a Consiliilor Locale din regiune despre obiectivele proiectului comun de dezvoltare regională, precum şi pentru determinarea fiecăruia dintre ele să devină membru al asociaţiei.

Prin Contractul de Delegare care dovedeşte că Mecanismul de Dezvoltare Regională din cadrul procesului de integrare europeană respectă hotărârile Consiliilor Locale privind, mai ales, planul de investiţii, politica de preţuri şi tarife, sistemul de garanţii şi drepturile de control.

Progresiv:   

Prin Asociaţia de Dezvoltare Intercomunitară în vederea gestionării unui proces de integrare operaţională progresivă a fiecărui membru al Asociaţiei de Dezvoltare Intercomunitară, prin semnarea unui Contract de Delegare.

Prin Contractul de Delegare care introduce Perioada de Tranziţie şi condiţiile de îndeplinire a obligaţiilor comune, pentru noii semnatari.

Eficient:

Prin Contractul de Delegare care introduce drepturi şi obligaţii detaliate, operaţionale şi echilibrate pentru Autoritatea Delegantă şi pentru Operator.

În mod special, acest Contract de Delegare recunoaşte obiectivul Operatorului de a dobândi mai multă eficienţă şi de a-şi dezvolta propriile sale capacităţi de autofinanţare bazate pe un sistem regional veritabil de gestiune a activelor.

3)   Conform legislaţiei române, Consiliile Locale şi Judeţene au competenţa exclusivă de a defini principiile organizaţionale şi operaţionale în domeniul serviciilor publice de alimentare cu apă şi de canalizare, precum şi modificările şi completările aduse acestora în interes public. Art. 136 din Constituţia României, Legea 213/1998 privind proprietatea publică şi regimul juridic al acesteia (denumită în continuare „Legea nr. 213/1998”) şi Legea 215/2001 a administraţiei publice locale (denumită în continuare „Legea nr. 215/2001”) constituie „Principiile Generale ale Organizării Autonome a Administraţiei Publice Locale”. Acestea pun bazele legale ale organizării, întreţinerii şi dezvoltării sistemelor de alimentare cu apă potabilă şi de canalizare în cadrul limitelor teritoriale ale Localităţilor.

4)   Legea serviciilor comunitare de utilităţi publice nr. 51/2006 şi Legea serviciului de alimentare cu apă şi de canalizare nr. 241/2006, ambele modificate şi completate prin Ordonanţa de Urgenţă a Guvernului nr. 13/2008, atribuie competenţă şi responsabilitate exclusivă autorităţilor administraţiilor publice locale, în condiţiile legii, în ceea ce priveşte înfiinţarea, organizarea, coordonarea, monitorizarea şi controlul funcţionării serviciilor de utilităţi publice; în speţă: a serviciului public de alimentare cu apă şi de canalizare şi atribuirea unuia sau mai multor operatori toate ori numai o parte dintre competenţele şi responsabilităţile proprii, în baza unui contract de delegare a gestiunii. Prin coroborarea clauzelor art. 30 şi 31¹ din Legea nr. 51/2006 cu articolele 20 şi 21¹ din Legea nr. 241/2006, ambele modificate şi completate prin OUG nr. 13/2008, adjudecarea contractului de delegare a gestiuni se face prin derogare de la prevederile art. 30 alin.(8) din Legea nr. 51/2006 modificată şi completată, respectiv prin atribuire directă conform prevederilor alin. (1) şi (2) ale art. 21¹ din Legea nr. 241/2006 modificată şi completată; atât operatorul cât şi autorităţile administrativ-teritoriale îndeplinind condiţiile cumulative impuse.
5)   Autoritatea Delegantă şi Operatorul declară că atingerea obiectivelor menţionate la art. 3 de mai jos trebuie să se traducă prin respectarea de către Operator a criteriilor de performanţă definite în Dispoziţiile Speciale – Partea Comună, îndeosebi în ceea ce priveşte extinderea ariei de cuprindere a serviciilor şi îmbunătăţirea calităţii serviciilor. Operatorul declară că va adopta liniile directoare definite în planul previzional de investiţii pentru înlocuirea activelor puse la dispoziţie de Autoritatea Delegantă pe durata Contractului de Delegare.  

Părţile menţionează expres că cele prezentate mai sus au ca scop de a facilita interpretarea prezentului Contract de Delegare, însă nu vor opera astfel încât să prevaleze faţă de prevederile prezentului Contract de Delegare.

Ţinând cont de aspectele menţionate în Preambul, Părţile au convenit încheierea prezentului Contract de Delegare.
TITLUL I – DISPOZIŢII GENERALE PRIVIND DELEGAREA

CAPITOLUL I – DELEGAREA
Articolul 1 – Definiţii
În scopul aplicării prezentului Contract de Delegare, Părţile convin ca termenii şi expresiile folosite în continuare, scrise cu majuscule, să fie definite după cum urmează:

„Aria Delegării” delimitează aria sau ariile din Aria de Competenţă Teritorială a Autorităţii Delegante, în cadrul căreia (cărora) sunt sau pot fi furnizate Serviciile delegate. Aceasta va fi convenită periodic de Autoritatea Delegantă şi Operator. La Data Intrării în Vigoare, Aria minimă va cuprinde cel puţin suprafeţele exterioare totale ale Perimetrului de Distribuţie a Apei şi a Perimetrului de Colectare a Apei Uzate pentru reţelele aflate în interconexiune atunci când se suprapun.

„Aria de Competenţă Teritorială a Autorităţii Delegante”: înseamnă teritoriul aflat în limitele administrative ale Autorităţii Delegante;

„Aria de Dezvoltare” înseamnă Aria de Competenţă Teritorială a Localităţilor care vor intra în Asociaţie după semnarea prezentului Contract de Delegare, care vor deveni parte la prezentul Contract de Delegare, în calitate de Autoritatea Delegantă conform legislaţiei în vigoare la data respectivă.

„Branşament” înseamnă partea din reţeaua publică de distribuţie care face legătura între reţeaua publică şi reţeaua interioară a unei incinte sau clădiri aparţinând utilizatorilor. Branşamentul deserveşte un singur Utilizator. Branşamentul până la contor, inclusiv căminul de branşament şi contorul, aparţine reţelei publice de distribuţie a apei, indiferent de modul de finanţare a realizării acestuia.

”Bunuri de Preluare” înseamnă mijloacele fixe, bunurile imobile şi mobile, dobândite sau construite de Operator având ca singur scop furnizarea Serviciilor delegate, cu excepţia celor menţionate la pct. 1) – 3) alin. 1 art. 7, la care se face referinţă şi care sunt definite în art. 12 de mai jos.

„Bunuri de Retur” înseamnă bunurile publice şi/sau private ce includ terenurile, echipamentele şi lucrările publice ale Autorităţii Delegante, existente sau care urmează să fie construite, ce sunt puse la dispoziţia Operatorului cu titlu gratuit spre administrare şi folosinţă pe întreaga durată a Contractului de Delegare, la care se face referinţă şi în special cele care sunt definite în art. 7 de mai jos.

„Bunuri de Retur prin Accesiune” înseamnă bunuri construite şi finanţate de către Operator care sunt integrate Bunurilor de Retur existente. 

„Bunurile Proprii” înseamnă alte bunuri decât cele menţionate în art. 7 şi 12 de mai jos şi care aparţin Operatorului, la care se face referinţă şi care sunt definite în art. 14 de mai jos. Acestea rămân în proprietatea Operatorului la expirarea prezentului Contract de Delegare, cu excepţia cazului în care părţile convin altfel.

„Bunuri Publice” înseamnă orice bunuri care, conform Constituţiei României şi Legii nr. 213/1998 privind proprietatea publică şi regimul juridic al acesteia, constituie „bunuri proprietate publică” făcând parte din sistemele publice de alimentare cu apă şi de canalizare atribuite Operatorului.

„ Autoritatea Delegantă” desemnează împreună Localităţile semnatare a prezentului Contract de Delegare. 

„Operator”  înseamnă S.C. AQUATIM S.A., desemnată de Autoritatea Delegantă prin prezentul Contract de Delegare să furnizeze serviciile publice locale de alimentare cu apă şi de canalizare în temeiul legislaţiei aplicabile;

„Delegare” înseamnă:

i) dreptul exclusiv de a exploata, întreţine, administra şi folosi bunurile transmise cu titlu gratuit  Operatorului, precum şi investiţiile privind reabilitarea bunurilor existente şi cu extinderea Ariei Delegării. Bunurile rămân în proprietatea autorităţilor administraţiei publice locale şi după încetarea Contractului de Delegare sunt returnate respectivului proprietar;



şi

        ii) dreptul exclusiv de a furniza serviciile publice locale de alimentare cu apă şi de canalizare în cadrul Ariei de Competenţă Teritorială a Autorităţii Delegante.

„Contractul de Delegare” înseamnă prezentul Contract de Delegare compus din preambul, Dispoziţiile Generale şi anexele sale: Dispoziţiile Speciale; Caietul de Sarcini; Inventarul bunurilor proprietate publică şi privată, aferente Serviciilor delegate şi care sunt transmise cu titlu gratuit spre administrare şi folosinţă Operatorului pe durata Contractului de Delegare; Procesul-verbal de predare-preluare a bunurilor necesare realizării Serviciilor delegate; Regulamentele Serviciilor delegate şi alte anexe. Atunci când sensul frazei o cere, în special în cazul referinţelor care se fac la articole, termenul „prezentul Contract” nu poate desemna decât prezentul Contract de Delegare. 

„Contractele de Împrumut Internaţionale” înseamnă contractele de finanţare de orice natură încheiate de Delegat (sau Regia Autonoma Aquatim Timisoara, care reprezintă forma legală/denumirea anterioară sub care Delegatul a operat) cu instituţii financiare internaţionale sau instituţii de credit internaţionale, incluzând, fără limitare la: (a) contractul de împrumut încheiat la data de 10 decembrie 2003 intre Delegat si BERD pentru finanţarea innoirii, modernizarii si reabilitarii sistemului de canalizare in Municipiul Timisoara; si (b) Acordul de împrumut intre Romania si Banca Europeană pentru Reconstrucţie şi Dezvoltare pentru finanţarea Proiectului de dezvoltare a utilităţilor municipale , etapa a I-a (MUDP - I), ratificat prin Ordonanţa Guvernului nr. 15/1995 aprobata prin Legea nr. 121/1995; astfel cum aceste contracte vor fi amendate si/sau restatuate/confirmate la un moment dat.
„Data Intrării în Vigoare” înseamnă data prevăzută la art. 52.

„Dispoziţiile Speciale” înseamnă documentele numite astfel şi care sunt anexate la Contractul de Delegare. Dispoziţiile Speciale se compun din trei părţi distincte: „Dispoziţiile Speciale – Partea Comună”, „Dispoziţiile Speciale – Partea de Apă”, şi „Dispoziţiile Speciale – Partea de Canalizare”, inclusiv anexele la acestea.

„Drumuri Publice” înseamnă drumurile naţionale, judeţene, municipale şi comunale.

„Drumuri Private” înseamnă drumuri aparţinând unor persoane fizice sau juridice de drept privat.

„Durata de Viaţă Tehnică” înseamnă durata de viaţă în condiţii de utilizare normală a fiecărui bun. Pentru Bunurile de Retur, aceasta este specificată pe categorii de bunuri în anexa nr. 3 la Dispoziţiilor Speciale – Partea de Apă şi în anexa nr. 3 la Dispoziţiilor Speciale – Partea de Canalizare.
„Furnizarea Serviciilor delegate” înseamnă exercitarea tuturor drepturilor şi îndeplinirea tuturor obligaţiilor Operatorului născute din prezentul Contract de Delegare pentru a asigura continuitatea Serviciilor delegate pe baze exclusive.

„Instalaţii Interioare de Apă Potabilă” înseamnă totalitatea instalaţiilor aflate în proprietatea sau în administrarea utilizatorului, amplasate după apometrul/contorul de branşament, în sensul de curgere a apei, sau, dacă branşamentul nu este contorizat, după punctul de delimitare dintre reţeaua publică şi instalaţia interioară de utilizare a apei, şi care asigură transportul apei preluate din reţeaua publică la punctele de consum şi/sau la instalaţiile de utilizare.

„Instalaţii Interioare de Canalizare” înseamnă totalitatea instalaţiilor aflate în proprietatea sau în administrarea utilizatorului, care asigură preluarea şi transportul apei uzate de la instalaţiile de utilizare a apei până la căminul de racord din reţeaua publică

„Lucrări de Extindere sau Consolidare” înseamnă lucrările definite în art. 8 din Dispoziţiile Speciale – Partea Comună.

„Lucrări de Înlocuire” înseamnă lucrările definite în art. 7 din Dispoziţiile Speciale – Partea Comună.

„Lucrări Standard de Întreţinere” înseamnă lucrările definite în art. 6 alin. 6.1 din Dispoziţiile Speciale – Partea Comună.

„Lucrări Planificate de Întreţinere” înseamnă lucrările definite în art. 6 alin. 6.2 din Dispoziţiile Speciale – Partea Comună.

„Perimetrul de Colectare a Apei Uzate” înseamnă limita reţelei/reţelelor publice de canalizare a(le) fiecărei Zone Urbane şi, prin extrapolare, toate suprafeţele incluse în această limită a reţelei /reţelelor conform art. 4 din Dispoziţiile Speciale – Partea de Canalizare. Acesta se va întinde pe cel puţin 100 metri în orice direcţie, măsuraţi de la orice punct al reţelei publice de canalizare.

„Perimetrul de Distribuţie a Apei”  înseamnă limita reţelei/reţelelor publice de alimentare cu apă a(le) fiecărei Zone Urbane şi, prin extrapolare, toate suprafeţele incluse în această limită a reţelei /reţelelor conform art. 4 din Dispoziţiile Speciale – Partea de Apă. Acesta se va întinde pe cel puţin 100 metri în orice direcţie, măsuraţi de la orice punct al reţelei publice de alimentare cu apă.

„Perioada de Tranziţie” înseamnă o perioadă de timp în cursul căreia Părţile sprijină organizarea Operatorului; mai ales, Operatorul trebuie să întreprindă acţiuni prioritare în scopul de a repara şi îmbunătăţi tehnic echipamentele şi lucrările pe care le consideră necesare în vederea furnizării corecte a Serviciilor delegate, astfel cum sunt definite în art. 22 alin.1 de mai jos. 

„Proporţionalitatea” înseamnă repartizarea sumelor pe care le datorează Părţile contractante una celeilalte în temeiul prezentului Contract de Delegare în funcţie de numărul de beneficiari finali ai Serviciilor delegate.

 „Provizionul pentru Uzura Morală” : Provizionul pentru Uzura Morală se aplică oricărui Bun de Retur, care poate fi reînnoit sau nu, finanţat de Operator şi definit în art. 43 alin. 3 de mai jos.

„Punctul de Delimitare a Instalaţiilor de Alimentare cu Apă şi/sau de Canalizare dintre Operator şi Utilizator” - locul în care instalaţiile aflate în proprietatea sau în administrarea Utilizatorului se racordează la instalaţiile aflate în proprietatea sau în administrarea Operatorului furnizor de servicii. Delimitarea dintre instalaţiile interioare de alimentare cu apă şi reţeaua publică de alimentare cu apă se realizează conform celor menţionate la definirea Branşamentului, iar delimitarea instalaţiilor interioare de canalizare faţă de reţeaua publică de canalizare se face prin căminul de racord, care este prima componentă a reţelei publice, în sensul de curgere a apei uzate

„Racord” înseamnă partea din reţeaua publică de canalizare care asigură legătura dintre Utilizator şi canalizarea publică. Racordul de la cămin spre reţea, inclusiv căminul de racord, aparţine reţelei publice de canalizare indiferent de modul de finanţare a realizării acestuia.

„Dezvoltarea Regională” înseamnă implementarea unui model instituţional la nivel regional, adecvat pentru a grupa serviciile de alimentare cu apă şi de canalizare legate de Ariile de Dezvoltare  în cadrul unui Operator comun.

„Reţeaua Publică de Alimentare cu Apă sau de Canalizare” - partea din sistemul public de alimentare cu apă, respectiv din sistemul de canalizare, alcătuită din reţeaua de conducte, armături şi construcţii anexe care asigură distribuţia apei, respectiv preluarea, evacuarea şi transportul apelor de canalizare la/de la doi sau mai mulţi utilizatori independenţi, respectiv de la două sau mai multe persoane fizice care locuiesc în case individuale ori de la două sau mai multe persoane juridice care administrează câte un singur condominiu, astfel cum este definit el de lege. 

„Serviciile delegate” înseamnă serviciile de alimentare cu apă şi de canalizare a căror gestiune este încredinţată Operatorului de către Autoritatea Delegantă, definite în art. 5 de mai jos.

“Suma în caz de Încetare Înainte de Termen” înseamnă suma care trebuie plătită de către Autoritatea Delegantă sau de orice Localitate semnatară în cazurile prevăzute de art. 65, care urmează să fie determinată de un  auditor independent. Această sumă va acoperi cel puţin investiţiile legate de Bunurile Publice finanţate de Operator, altele decât cele finanţate din fonduri publice puse direct la dispoziţia Operatorului, care nu sunt integral amortizate la data încetării prezentului Contract înainte de termen sau la data retragerii oricăreia dintre Localităţile semnatare (în acest caz, legate de Bunurile Publice care aparţin Localităţii respective).

„Utilizator”: înseamnă orice persoană fizică sau juridică, proprietară sau cu împuternicire dată de proprietarul unui imobil, având branşament propriu de apă şi/sau racord de canalizare, şi care beneficiază, pe bază de contract, de serviciile Operatorului.

„Zona Urbană” înseamnă teritoriul zonelor populate incluse în Aria de Competenţă Teritorială a Autorităţii Delegante şi definit în art. 4 al Dispoziţiilor Speciale – Partea Comună.

Articolul 2 – Valoarea preambulului şi a anexelor 

1.   Preambulul de mai sus şi anexele menţionate în lista din art. 76 de mai jos fac parte integrantă din prezentul Contract de Delegare. Anexele la prezentul Contract de Delegare au aceeaşi valoare contractuală între Părţi ca şi Dispoziţiile Generale. Împreună constituie Documentele Delegării.

Anexele îşi vor produce efectele de la Data Intrării în Vigoare sau, dacă la data respectivă nu sunt definitivate sau complete, de la data semnării lor.

2.   Pentru a facilita aplicarea şi interpretarea prezentului Contract de Delegare şi a anexelor sale, ordinea de preferinţă a documentelor contractuale se stabileşte astfel:


- Contractul de Delegare – Dispoziţii Generale


- Dispoziţiile Speciale – Partea Comună şi fiecare dintre Dispoziţiile Speciale - Partea de Apă, respectiv de Canalizare 

Prin urmare, în situaţia apariţiei unor probleme de interpretare sau aplicare a oricăreia dintre prevederile acestor documente, izvorâtă dintr-o contradicţie în formulare, aparentă sau de fond, între articole din documente diferite, atâta timp cât acele articole au acelaşi obiect, se va ţine cont de ordinea de preferinţă mai sus menţionată şi Părţile trebuie să se conformeze prevederilor acelui document faţă de prevederile documentelor inferioare.

Articolul 3 – Scopul, principii generale şi obiective ale prezentului Contract de Delegare
1. Scopul prezentului Contract de Delegare este de a defini termenii şi condiţiile delegării gestiunii Serviciilor în Aria Delegării de către Autoritatea Delegantă Operatorului.

2. Părţile se angajează să aplice prezentul Contract de Delegare, în măsura în care este fiecare implicată, respectând echilibrul economico-financiar al furnizării Serviciilor delegate şi principiile de bază ale continuităţii şi adaptabilităţii Serviciilor delegate, precum şi al egalităţii de tratament a Utilizatorilor.

3. În schimbul dreptului de a încasa integral veniturile obţinute din furnizarea Serviciilor delegate şi în urma acestora, Operatorul trebuie, pe întreaga durată a prezentului Contract de Delegare, să acopere cererea de servicii de alimentare cu apă  şi de canalizare a populaţiei din Aria Delegării şi să furnizeze serviciile la o calitate care să corespundă obligaţiilor stabilite prin prezentul Contract de Delegare.

4. Autoritatea Delegantă  îi va acorda Operatorului dreptul de acces nelimitat, oricând, la toate terenurile din interiorul Ariei de Competenţă Teritorială a Autorităţii Delegante în subsolul cărora sau pe suprafaţa cărora sunt situate instalaţii de producţie, transport sau distribuţie de apă şi de colectare, transport sau tratare a apei uzate, inclusiv toate terenurile învecinate şi drepturile de trecere asociate instalaţiilor şi necesare în vederea gestionării şi furnizării Serviciilor delegate, astfel cum sunt definite în art. 4 din Dispoziţiile Speciale – Partea Comună.

5. Autorităţile administraţiei publice locale parte în acest Contract de Delegare, păstrează prerogativele privind adoptarea politicilor şi a strategiilor de dezvoltare a serviciilor, respectiv a programelor de dezvoltare a sistemelor publice de alimentare cu apă şi de canalizare transmise în administrare şi folosinţă prin acest Contract de Delegare, precum şi dreptul de a urmări, controla şi supraveghea: 

a. modul de respectare şi de îndeplinire a obligaţiilor contractuale asumate de către Operator; 

b. calitatea şi eficienţa serviciilor publice de alimentare cu apă şi de canalizare furnizate la nivelul indicatorilor de performanţă stabiliţi în prezentul Contract de Delegare; 

c. modul de administrare, exploatare, conservare şi menţinere în funcţiune, dezvoltare şi/sau modernizare a sistemelor publice din infrastructura edilitar-urbană încredinţată prin Contractul de Delegare; 

d. modul de formare şi stabilire a preţurilor/tarifelor pentru serviciile publice de alimentare cu apă şi de canalizare. 

6. Autoritatea Delegantă şi Operatorul convin asupra faptului că următoarele elemente constituie obiective esenţiale şi comune :

a) îmbunătăţirea condiţiilor de viaţă ale cetăţenilor; 

b) realizarea unei infrastructuri edilitare moderne, ca bază a dezvoltării economice şi în scopul atragerii investiţiilor profitabile pentru comunităţile locale; 

c) dezvoltarea durabilă a serviciilor publice de alimentare cu apă şi de canalizare; 

d) protecţia mediului; 

e) asigurarea contorizării consumului de apă pentru fiecare Utilizator cu care se încheie contracte de furnizare; 

f) menţinerea în stare perfect funcţională şi îmbunătăţirea sistemului public de alimentare cu apă şi de canalizare în Aria Delegării; 

g) îmbunătăţirea serviciilor publice de alimentare cu apă şi de canalizare; 

h) menţinerea unor preţuri şi tarife cât mai scăzute pentru apă şi canalizare, conform standardelor serviciilor publice de alimentare cu apă şi de canalizare; 
i) echilibrul financiar al Operatorului, cu respectarea preţurilor şi tarifelor; 
j) creşterea progresivă a ariei de acoperire a serviciilor publice de alimentare cu apă şi de canalizare până la atingerea limitelor întregii Arii a Delegării;
k) calitatea bună a Serviciilor delegate şi gestiunea administrativă şi comercială eficientă;

l) menţinerea calităţii tehnice şi întreţinerea în bună stare a echipamentelor şi lucrărilor cuprinse în Serviciile delegate;

7. Obiectivul pe termen mediu şi lung al prezentului Contract de Delegare este, de asemenea, Dezvoltarea Regională.

8. Autoritatea Deleganta garantează prin prezentul că : (i) este proprietara absoluta a Bunurilor Publice şi a Bunurilor de Retur care formează obiectul prezentului Contract de Delegare; (ii) au competenţa legală de a gestiona Serviciile delegate în Aria Delegarii şi de a delega Operatorului gestiunea acestor servicii prin procedura atribuirii directe; şi (iii) prezentul Contract de Delegare nu trebuie supus aprobării Autorităţii Naţionale de Reglementare pentru Serviciile Comunitare de Utilităţi Publice (ANRSC). 

9. Operatorul declară că: (i) are capacitatea comercială de a încheia şi de a executa gestiunea Serviciilor  Delegate pe Aria Delegarii prin procedura atribuirii directe; şi (ii) deţine licenţa clasa 1 emisa de ANRSC prin ordinul nr.117 din data de 17.02.2006.

Articolul 4 – Obiectul Contractului

1. Obiectul contractului îl constituie Delegarea exclusivă a serviciilor publice de alimentare cu apă şi de canalizare, precum şi exploatarea sistemelor publice de alimentare cu apă şi de canalizare necesare pentru realizarea acestora, pe întreg teritoriul definit de Aria Delegării, pe durata prevăzută la art. 53 de mai jos.

2. Operatorul îşi asumă răspunderea furnizării Serviciilor delegate, sub controlul Autorităţii Delegante, în condiţiile şi termenii Contractului de Delegare şi în conformitate cu normele legale şi reglementare aplicabile.

3.   Dispoziţiile Speciale – Partea Comună stabileşte regulile privind principiile generale ale furnizării Serviciilor delegate, modul de realizare a Lucrărilor, preţurile şi tarifele, obiectivele de calitate ale Serviciilor delegate şi relaţiile cu Utilizatorii.

4.   Dispoziţiile Speciale – Partea de Apă şi Dispoziţiile Speciale – Partea de Canalizare stabilesc îndeosebi termenii şi condiţiile furnizării fiecărui Serviciu delegat, definiţia Perimetrelor de Distribuţie a Apei şi de Colectare a Apei Uzate, modul de furnizare a Serviciilor delegate, preţurile, tarifele şi calitatea serviciilor furnizate Utilizatorilor.

5.  Prezentul Contract de Delegare a fost atribuit direct de Autoritatea Deleganta în baza articolului 211 din Legea 241/2006 şi a articolului 311 din Legea nr. 51/2006, toate condiţiile prevăzute de aceaste prevederi legale fiind îndeplinite cumulativ. 

6. Autoritatea Deleganta declară că prezentul Contract de Delegare nu reprezintă ajutor de stat care trebuie sa fie notificat Comisiei Europene.

Articolul 5 – Serviciile 

1. Servicii delegate în exclusivitate:

Operatorul va avea dreptul exclusiv de a furniza serviciile publice de alimentare cu apă şi de canalizare pe Aria de Competenţă Teritorială a Autorităţii Delegante. Serviciile delegate cuprind în exclusivitate:

- Producţia, transportul şi alimentarea cu apă ;

- Colectarea, transportul şi tratarea apelor uzate din Aria delegării;

- Lucrări de extindere şi reabilitare în Perimetrul de Distribuţie a Apei Potabile şi în Perimetrul de Colectare a Apei Uzate.

2. Din raţiuni de eficientizare a costurilor, la solicitarea unei unitati administrativ-teritoriale membre a asociatiei, cu acordul adunării generale a Asociaţiei şi cu avizul autorităţilor deliberative ale unitatilor administrativ-teritoriale Operatorul poate subdelega, unui alt operator gestiunea unei activităţi din Serviciile Delegate, respectiv operarea şi exploatarea părţii corespunzătoare a infrastructurii tehnico-edilitare aferente Serviciilor Delegate (de exemplu operarea unei staţii de epurare cu un proces tehnologic complex pentru care Operatorul nu deţine experienţa necesară). 

Articolul 6 – Aria Delegării

1.  Aria Delegării

Aria Delegării delimitează întregul teritoriu unde sunt furnizate Serviciile delegate în cadrul Ariei de Competenţă Teritorială a Autorităţii Delegante. Acesta este compusă din Zonele Urbane specificate în art. 4 din Dispoziţiile Speciale – Partea Comună.

Lista Zonelor Urbane, care constituie Aria Delegării este definitivă, indiferent de evoluţia demografică din cadrul acestor zone.

Părţile convin expres că prin prezentul Contract Operatorului îi revine responsabilitatea pentru gestiunea serviciilor publice de alimentare cu apă şi de canalizare exclusiv în teritoriile din Aria Delegării.

2.  Redefinirea Ariei Delegării

Aria Delegării poate fi extinsă printr-un act adiţional încheiat de părţi, în cazurile următoare:

a) în cazul extinderii teritoriului Autorităţii Delegante; 

b) în cazul creării/adăugării de noi Zone Urbane de către  Autoritatea Delegantă, sau

c) în cazul în care noi Localităţi semnează Contractul de Delegare.

În ceea ce priveşte orice modificare a Ariei Delegării atunci când modificările planificate nu sunt justificate de amplasarea reţelelor existente, activitatea lor economică sau densitatea populaţiei, Părţile vor aplica prevederile art. 63 din prezentul Contract de Delegare.

3.  Perimetrele de Distribuţie a Apei şi de Colectare a Apei Uzate

Perimetrul de Distribuţie a Apei este definit în art. 4 din Dispoziţiile Speciale – Partea de Apă, iar Perimetrul de Colectare a Apei Uzate este definit în art. 4 din Dispoziţiile Speciale – Partea de Canalizare.

După finalizarea unor noi lucrări de producţie sau transport de către Operator, pentru a include zona din jurul acestor lucrări, Perimetrul de Distribuţie a Apei şi/sau de Colectare a Apei Uzate pot fi extinse în mod corespunzător după cum consideră Părţile. Redefinirea periodică a Perimetrelor de Distribuţie a Apei şi/sau de Colectare a Apei Uzate nu modifică nici natura Ariei Delegării, nici obligaţiile Operatorului, în special în ceea ce priveşte Indicatorii de Performanţă ai Serviciilor.

CAPITOLUL II – BUNURILE CONTRACTULUI DE DeLEGARE

Articolul 7 – Bunurile de Retur
1.  Bunurile de Retur

Bunurile de Retur constau în bunurile Autorităţii Delegante aferente şi necesare furnizării Serviciilor delegate, existente şi puse la dispoziţia Operatorul cu titlu gratuit spre administrare şi folosinţă de către Autoritatea Delegantă conform Contractului de Delegare sau care vor fi construite şi care vor fi puse la dispoziţia Operatorului, de asemenea cu titlu gratuit spre administrare şi folosinţă pe întreaga durată a prezentului Contract de Delegare.

Bunurile de Retur includ:

1)  Bunuri Publice şi/sau Private puse la dispoziţia Operatorului de către Autoritatea Delegantă la Data Intrării în Vigoare sau ulterior acestei date;

2)  Bunuri noi, parte a sistemelor de alimentare cu apă şi de canalizare şi care au o natură substanţial similară Bunurilor Publice, create şi finanţate de către Operator;

3)  Dacă este cazul, bunuri încorporate în domeniul public, finanţate de către Autoritatea Delegantă sau de terţi şi puse la dispoziţia Operatorului cu titlu gratuit spre administrare şi folosinţă de către Autoritatea Delegantă, ulterior Datei Intrării în Vigoare, în condiţiile definite în art. 8.4 de mai jos.

2.  Identificarea Bunurilor de Retur

Bunurile de Retur sunt identificate mai jos. Ele includ Bunurile Publice din Aria Delegării transmise cu titlu gratuit în administrarea şi folosinţa Operatorului, fie că există la Data Intrării în Vigoare, fie că urmează a fi create sau încorporate la o data ulterioară în domeniul public.

(1) Terenurile puse la dispoziţia Operatorului sau cumpărate de către Autoritatea Delegantă sunt compuse din:

a) terenuri aflate în proprietatea Autorităţii Delegante, care aparţin domeniului public şi pe care se află construcţiile şi instalaţiile/reţelele aferente serviciilor publice de alimentare cu apă şi de canalizare.

b) prin extensie, alte terenuri care sunt strict necesare pentru exploatarea echipamentelor şi lucrărilor.

(2) Instalaţiile şi construcţiile puse la dispoziţia Operatorului sau realizate şi finanţate de Operator, sunt compuse din:

a) pentru producţia şi distribuţia de apă: puţuri, conducte de transport, staţii de tratare, rezervoare, staţii de pompare şi sisteme de distribuţie, contoare, precum şi toate celelalte echipamente şi instalaţii asociate;

b) pentru colectarea şi tratarea apei uzate: sisteme de colectare, staţii de pompare, staţii de epurare, instalaţii de evacuare, contoare, precum şi toate celelalte echipamente şi instalaţii asociate;

(3) Construcţiile publice folosite ca ateliere, laboratoare, birouri, depozite sau locuinţe de serviciu, care fac parte din Serviciile delegate sau sunt construite pe domeniul public afectat Serviciilor delegate, dacă este cazul, sunt de asemenea puse la dispoziţia Operatorului.

 Articolul 8 – Sistemul Bunurilor de Retur
1. Părţile convin expres că Bunurile de Retur sunt puse cu titlu gratuit la dispoziţia Operatorului spre administrare şi folosinţă exclusiv pentru furnizarea Serviciilor delegate prevăzute în prezentul Contract de Delegare.

2. Bunurile de Retur au următorul regim juridic special :

a) Bunurile de Retur, care există la Data Intrării în Vigoare sau vor fi construite sau încorporate domeniului public de către Autoritatea Delegantă, constituie în prezent şi vor constitui întregul patrimoniu delegat al Autorităţii Delegante afectat Serviciilor delegate. Operatorul recunoaşte că acestea sunt şi vor rămâne în proprietatea Autorităţii Delegante, ele fiind transmise cu titlu gratuit spre administrare şi folosinţă Operatorului.

b) Bunurile de Retur realizate de Operator sunt de la început proprietatea Autorităţii Delegante.

c) La încetarea prezentului Contract de Delegare indiferent de motiv, Bunurile de Retur sunt înapoiate Autorităţii Delegante, în condiţiile prevăzute în art. 57 de mai jos.
d) Bunurilor de Retur li se aplică procedurile contabile specifice prevăzute în art. 44 de mai jos.
e) Durata de viaţă contabilă a Bunurilor de Retur este aceeaşi cu Durata de Viaţă Tehnică în măsura posibilului, în funcţie de modalitatea de amortizare. În Perioada de Tranziţie durata de viaţă contabilă va fi cea stabilită la Data Intrării în Vigoare şi va fi ajustată în decurs de un an de la Data Intrării în Vigoare, după cum este stabilit în anexa nr. 3 la Dispoziţiilor Speciale – Partea de Apă şi anexa nr. 3 la Dispoziţiilor Speciale – Partea de Canalizare.
3. Operatorul declară că are suficiente cunoştinţe despre Bunurile de Retur, care există la 18 luni de la Data Intrării în Vigoare.
În consecinţă:

a) cu rezervele menţionate în art. 22 alin. 3 de mai jos, renunţă în mod irevocabil să se prevaleze de orice condiţie, caracteristică ori situaţie a Bunurilor de Retur în scopul de  a se elibera de obligaţiile ce-i incumbă în temeiul prezentului Contract de Delegare, 

b) se angajează să îşi asume răspunderea pentru ele în condiţia în care se afla la 18 luni de la Data Intrării în Vigoare

c) cu toate acestea, Operatorul beneficiază integral de garanţiile producătorilor privind echipamentele şi lucrările.

4. După Data Intrării în Vigoare, echipamentele şi construcţiile ce aparţin Autorităţii Delegante sau terţilor şi care folosesc Serviciilor delegate nu pot fi puse la dispoziţia Operatorului decât printr-un act adiţional la prezentul Contract de Delegare. În orice caz, acele bunuri vor fi mai întâi trecute în domeniul public al Autorităţii Delegante iar transmiterea în administrarea şi în folosinţa Operatorului va fi făcută de asemenea cu titlu gratuit.

Articolul 9 – Bunuri de Retur care pot fi reînnoite
1.  În funcţie de natura lor sau Durata lor de Viaţă Tehnică, Bunurile de Retur se împart în bunuri care pot fi reînnoite şi bunuri care nu pot fi reînnoite.

2.  Bunurile de Retur ce pot fi reînnoite sunt bunuri a căror Durata de Viaţă Tehnică, după cum este stabilită în Registrul Mijloacelor Fixe, expiră înainte de termenul normal de expirare a Contractului de Delegare stabilit în art. 53 alin. 1 de mai jos. Bunurile de Retur care pot fi reînnoite trebuie să fie înlocuite de Operator cel puţin o dată în cursul prezentului Contract de Delegare. 

3.  Bunurile de Retur, care nu pot fi reînnoite de către Operator, sunt celelalte Bunuri de Retur care, fie prin natura lor, fie din cauza Duratei de Viaţă Tehnică, nu pot fi reînnoite înainte de data normală de expirare a  prezentului Contract de Delegare.

Articolul 10 – Inventarul Bunurilor de Retur
1. O listă scurtă cu Bunurile de Retur la Data Intrării în Vigoare este inclusă în anexa nr. 2 la Dispoziţiilor Speciale – Partea Comună. O listă detaliată a Bunurilor de Retur ce pot fi reînnoite şi a celor ce nu pot fi reînnoite este inclusă în Registrul Mijloacelor Fixe definit în art. 29 din Dispoziţiile Speciale – Partea Comună.
2. În decurs de 18 luni de la Data Intrării în Vigoare, Autoritatea Delegantă şi Operatorul vor elabora împreună o listă detaliată care să descrie Bunurile de Retur convenite de părţi. Inventarul Bunurilor de Retur trebuie să cuprindă cel puţin următoarele informaţii pentru fiecare bun: număr de inventar, denumirea, amplasarea geografică, dacă pot fi reînnoite sau nu, data achiziţionării, costul de achiziţie, condiţia tehnică, amortizarea, valoarea contabilă netă, valoarea de înlocuire.Ulterior inventarierii şi acordului Părţilor, valoarea contabilă netă a fiecărui bun este înregistrată în contabilitatea Operatorului cel mai târziu în termen de 30 de zile de la data finalizării de către Părţi a listei detaliate privind Inventarului Bunurilor de Retur. Valoarea contabilă netă poate fi modificată datorită uzurii morale sau a capacităţii de funcţionare slabe, prin acordul Părţilor sau, în absenţa acestuia, prin expertiză.
3. În timpul inventarierii, Bunurile de Retur ce pot fi reînnoite, care nu au fost reînnoite înainte de Data Intrării în Vigoare, conform datelor din Registrul Mijloacelor Fixe, fac obiectul unei hotărâri: fie de casare, fie de efectuare de lucrări de reabilitare sau îmbunătăţire, aşa cum se prevede în art. 22 alin. 2 de mai jos, fie de menţinere a lor în exploatare după expirarea Duratei Tehnice de Viaţă.
4. Un raport asupra inventarului Bunurilor de Retur indică modificările ce trebuie operate în Registrul Mijloacelor Fixe. Raportul asupra inventarului Bunurilor de Retur constituie anexă la prezentul Contract de Delegare.
5. Inventarul Bunurilor de Retur este folosit pentru a ţine la zi Registrul Mijloacelor Fixe, în care Durata de Viaţă Tehnică a fiecărui Bun de Retur trebuie armonizată cu termenele stabilite în anexa nr. 3 la Dispoziţiilor Speciale – Partea de Apă şi anexa nr. 3 la Dispoziţiilor Speciale – Partea de Canalizare.
6. Registrul Mijloacelor Fixe trebuie să fie pus în permanenţă la dispoziţia Autorităţii Delegante, în format electronic.
7. În cel mult 60 de luni de la stabilirea listei prevăzute la punctul 2 de mai sus, fiecare Localitate îşi va înregistra Bunurile de Retur conform prevederilor Legii 7/1996 a cadastrului şi a publicităţii imobiliare şi va furniza Operatorului dovezile privind această înregistrare. Operatorul îşi va înregistra şi el în mod corespunzător drepturile sale de  preluare în administrare a acestor bunuri.
8. Predarea se va face pe baza de proces verbal de predare – preluare.
Articolul 11 – Grăniţuirea 
1. Din proprie iniţiativă sau din iniţiativa Autorităţii Delegante, în plus faţă de obligaţia inventarierii Bunurilor de Retur, Operatorul se angajează să marcheze hotarele tuturor bunurilor corespunzătoare existente care sunt înregistrate în Inventarul anexat prezentului Contract de Delegare, pe cheltuiala şi sub controlul Autorităţii Delegante. Aceste bunuri includ terenuri, lucrări aferente proceselor de producţie şi, acolo unde este cazul, lucrări semnificative de transport şi distribuţie. Această grăniţuire se face cu acordul proprietarilor învecinaţi. Un raport va fi elaborat şi predat Autorităţii Delegante.

2. Operatorul se angajează să elaboreze un plan ale fiecăror hotare marcate pe cheltuiala sa şi sub controlul Autorităţii Delegante, o copie a acestui plan fiind transmisă Autorităţii Delegante.

3. În cazul în care apar modificări privind acele terenuri, Operatorul se angajează să le grăniţuiască din nou şi să elaboreze noi planuri pe cheltuiala sa, sub controlul Autorităţii Delegante.

4. De fiecare data când este necesar, Autoritatea Delegantă îl sprijină pe Operator, în special în ceea ce priveşte comunicarea planurilor hotarelor marcate, în relaţia cu serviciile sale administrative şi, obligatoriu, în cazul litigiilor având ca obiect dreptul de proprietate asupra bunurilor.

5. În ceea ce priveşte aplicarea prevederilor prezentului articol, părţile vor colabora ori de câte ori va fi nevoie, astfel încât Operatorul să poată depune diligenţele necesare în vederea identificării şi protecţiei juridice a domeniului public, cu cheltuieli care să nu afecteze echilibrul economico-financiar al Serviciilor delegate.

Articolul 12 – Bunuri de Preluare
1. Definiţia Bunurilor de Preluare

Mijloacele fixe, bunurile imobile şi mobile cumpărate sau construite de Operator având ca unic scop furnizarea Serviciilor delegate, cu excepţia celor menţionate în art. 7 alin. 1 pct. 2 de mai sus, sunt Bunuri de Preluare, în sensul prezentului Contract de Delegare.

La expirarea prezentului Contract de Delegare, Bunurile de Preluare pot fi preluate de Autoritatea Delegantă, dar numai din proprie iniţiativă a acesteia, în schimbul indemnizării Operatorului în condiţiile prevăzute de art. 58 de mai jos, iar Operatorul se angajează să returneze Autorităţii Delegante Bunurile de Preluare în schimbul indemnizaţiei, la cererea scrisă a  Autorităţii Delegante.

În situaţia rezilierii prezentului Contract de Delegare din culpa Autorităţii Delegante, aceasta va fi obligată să preia Bunurile de Preluare în schimbul unei indemnizaţii acordate Operatorului. 

2. Identificarea Bunurilor de Preluare

Bunurile de Preluare sunt în principal, fără a se limita la acestea, compuse din vehicule şi maşini specializate, unelte, stocuri, aparatură şi programe informatice specializate, fişiere şi baze de date, precum şi, dacă este cazul, clădiri folosite ca ateliere, birouri, laboratoare, depozite sau locuinţe de serviciu ale Operatorului, construite pe terenurile Operatorului şi altele decât cele identificate ca fiind Bunuri de Retur în art. 7 alin. 2 de mai sus.

Articolul 13 – Inventarul Bunurilor de Preluare
1. În decurs de 6 (şase) până la 12 (douăsprezece) luni de la Data Intrării în Vigoare, Operatorul va întocmi un inventar ce descrie Bunurile de Preluare existente, evaluate la valoarea lor contabilă netă.

2. Inventarul Bunurilor de Preluare este pus în permanenţă la dispoziţia Autorităţii Delegante, în format electronic.

Articolul 14 – Bunurile Proprii
1. Definiţia Bunurilor Proprii

Celelalte Bunuri, altele decât cele prevăzute în articolele 7 şi 12 de mai sus şi care aparţin Operatorului, constituie Bunurile sale Proprii. Ele rămân în proprietatea sa la data expirării Contractului de Delegare, cu excepţia cazului în care părţile convin altfel. 

2. Identificarea Bunurilor Proprii

Bunurile Proprii sunt în principal, fără a se limita la acestea, compuse din anumite clădiri folosite ca birouri sau locuinţe, de care, datorită amplasării sau situaţiei lor, nu este nevoie în mod esenţial să rămână ca o parte integrantă a furnizării Serviciilor la încetarea Contractului de Delegare şi, dacă este cazul, din vehicule cu motor ne-specializate, echipament şi mobilă de birou şi programe informatice ne-specializate.

Articolul 15 – Sistemul Bunurilor de Preluare şi a Bunurilor Proprii
1. Bunurile de Preluare şi Bunurile Proprii sunt şi rămân în proprietatea Operatorului.

2. Operatorul nu poate înstrăina Bunurile de Preluare şi nu le poate ipoteca fără  aprobarea expresă prealabilă a Autorităţii Delegante

3. Operatorul poate cumpăra sau înstrăina oricând Bunurile sale Proprii, însă doar dacă acest lucru nu are un efect negativ asupra furnizării corespunzătoare a Serviciilor delegate.

4. Operatorul poate folosi Bunurile sale Proprii şi, cu condiţia autorizării din partea Autorităţii Delegante şi cu asigurarea conformării prevederilor art. 58 alin. 1, anumite Bunuri de Preluare, în vederea furnizării altor servicii din sfera serviciilor de alimentare cu apă şi de canalizare altele decât Serviciile delegate. 
CAPITOLUL III – PĂRŢILE CONTRACTANTE

Secţiunea 1 – Drepturile şi Obligaţiile Autorităţii Delegante

Articolul 16 – Drepturile Autorităţii Delegante
16.1. Autoritatea Delegantă are următoarele drepturi: 

1. să stabilească programele de reabilitare, extindere şi modernizare a dotărilor existente; 

2. să aprobe studiile de fezabilitate privind reabilitarea, extinderea şi modernizarea dotărilor publice aferente serviciilor publice de alimentare cu apă şi de canalizare; 

3. să coordoneze proiectarea şi execuţia lucrărilor tehnico-edilitare, de investiţii, în scopul realizării acestora într-o concepţie unitară, corelată cu programele de dezvoltare economico-socială a localităţilor şi de amenajare a teritoriului, de urbanism şi de mediu; 

4. să realizeze investiţii de interes comun în domeniul infrastructurii tehnico-edilitare aferente serviciilor publice de alimentare cu apă şi de canalizare prin asociere intercomunală; 

5. să finanţeze realizarea de lucrări necesare serviciilor publice de alimentare cu apă şi de canalizare; 

6. să contracteze şi să garanteze în condiţiile legii împrumuturi pentru finanţarea programelor de investiţii din infrastructura aferentă serviciilor publice de alimentare cu apă şi de canalizare; 

7. să inspecteze bunurile, activităţile şi serviciile publice delegate, să verifice stadiul de realizare a investiţiilor, precum şi modul în care este satisfăcut interesul public, să verifice respectarea obligaţiilor asumate prin Contractul de Delegare, cu notificarea prealabilă a Operatorului şi în condiţiile prevăzute în caietul de sarcini şi în Regulamentul de organizare şi funcţionare a serviciilor publice de alimentare cu apă şi de canalizare; 

8. să îşi manifeste intenţia de a dobândi Bunurile de Preluare şi de a solicita Operatorului încheierea contractului de vânzare-cumpărare cu privire la aceste bunuri; 

9. să modifice în mod unilateral partea reglementară a Contractului de Delegare din motive excepţionale legate de interesul naţional sau local; 

10. să aprobe structura şi ajustările de tarife şi/sau preţuri propuse de către Operator, în conformitate cu prevederile legale în vigoare; 

11. să rezilieze Contractul de Delegare în cazul în care Operatorul nu îşi respectă obligaţiile asumate prin prezentul Contract de Delegare.

16.2. Asociaţia, creată în conformitate cu Legea 215/2001 de către autorităţile semnatare în scopul pregătirii şi promovării proiectelor de modernizare şi de extindere a serviciilor de alimentare cu apă şi de canalizare la nivel local şi regional, se va substitui autorităţilor administraţiei publice locale semnatare şi va deveni Autoritatea Delegantă, în cazul unui transfer al competenţelor autorităţilor administraţiei publice locale privind Serviciile către Asociaţie, in masura in care un asemenea tranfer va fi permis de legislatia aplicabila in vigoare la momentul respectiv.

Articolul 17 – Obligaţiile Autorităţii Delegante
Obligaţiile Autorităţii Delegante sunt: 

1. să elaboreze şi să aprobe normele locale şi Regulamentul de organizare şi funcţionare a serviciilor publice de alimentare cu apă şi de canalizare pe baza normelor-cadru, în conformitate cu legislaţia în vigoare; 

2. să aprobe preţurile şi tarifele pentru serviciile publice de alimentare cu apă şi de canalizare conform prevederilor Contractelor de Împrumut Internaţionale şi în conformitate cu prevederile prezentului Contract de Delegare;. 

3. să verifice periodic următoarele: 

a) serviciile publice de alimentare cu apă şi de canalizare furnizate şi nivelul de calitate al acestora; 

b) îndeplinirea indicatorilor de performanţă şi aplicarea penalităţilor pentru neîndeplinirea acestora; 

c) menţinerea echilibrului contractual stabilit prin Regulamentul de organizare şi funcţionare a serviciilor publice de alimentare cu apă şi de canalizare; 

d) asigurarea unor relaţii echidistante şi echilibrate între Operator şi Utilizatori; 

e) clauzele de administrare, întreţinere şi predare a Bunurilor Publice, planul social de limitare a efectelor negative ale concedierilor; 

f) independenţa managerială a Operatorului faţă de orice ingerinţe ale autorităţilor şi instituţiilor publice; 

4. să predea Operatorului la Data Intrării în Vigoare a prezentului Contract toate bunurile, instalaţiile, echipamentele şi dotările aferente întregii activităţi, cu inventarul existent, libere de orice sarcini, pe bază de proces-verbal de predare-preluare;

5. să notifice părţilor interesate informaţii referitoare la încheierea prezentului Contract; 

6. să faciliteze Operatorului autorizarea lucrărilor şi investiţiilor pe domeniul public şi privat, în conformitate cu reglementările legale în vigoare; 

7. să-şi asume pe perioada derulării Contractului de Delegare toate responsabilităţile şi obligaţiile ce decurg din calitatea sa de proprietar, cu excepţia celor transferate în mod explicit în sarcina Operatorului prin Contractul de Delegare; 

8. să ia toate măsurile pentru înlocuirea bunurilor scoase din uz, în aşa fel încât capacitatea de a realiza serviciile publice de alimentare cu apă şi de canalizare să rămână cel puţin constantă pe toată durata Delegării; 

9. să nu-l tulbure pe Operator în exerciţiul drepturilor rezultate din prezentul Contract de Delegare; 

10. să nu modifice în mod unilateral Contractul de Delegare în afară de cazurile prevăzute expres de lege; 

11. să notifice Operatorului apariţia oricăror împrejurări de natură să aducă atingere drepturilor Operatorului ;

12. să contribuie la constituirea fondului de Întreţinere, Înlocuire şi Dezvoltare (ÎÎD) conform prevederilor prezentului Contract de Delegare şi legislaţiei în vigoare;

Secţiunea 2 – Obligaţiile Operatorului

Articolul 18 –Principiile de bază ale Serviciilor delegate
În conformitate cu principiile operaţionale generale definite în art. 1-3 din Dispoziţiile Speciale – Partea Comună şi cu respectarea echilibrului economico-financiar al Serviciilor delegate, Operatorul trebuie în general:

a) să furnizeze Utilizatorilor în mod permanent, continuu şi constant, Serviciile de alimentare cu apă  şi de canalizare;

b) să adapteze Serviciile la noile cerinţe ale Utilizatorilor, de fiecare dată când este necesar şi în termene de timp rezonabile din punct de vedere tehnic;

c) să trateze Utilizatorii în mod echitabil, să nu ofere în mod preferenţial accesul la Serviciile delegate şi să le furnizeze Serviciile conform Contractului de Delegare.

Şi are, în special, următoarele obligaţii :

1. să obţină de la autorităţile competente: 

a) autorizaţia de funcţionare, potrivit legii; 

b) autorizaţia eliberată de autoritatea teritorială pentru protecţia mediului;
c) licenta de operare în condiţiile Regulamentului privind acordarea licenţelor în domeniul serviciilor comunitare de utilitati publice, aprobat prin Hotararea Guvernului nr. 745/2007; 

d) autorizaţia de gospodărire a apelor eliberată de Administraţia Naţională "Apele Române", conform competenţelor legale; 

2. să respecte prevederile Regulamentului de organizare şi funcţionare a serviciilor publice de alimentare cu apă şi de canalizare; 

3. să servească toţi Utilizatorii din aria de acoperire pentru care au obţinut delegarea în condiţiile prezentului Contract de Delegare şi ale Regulamentului local de organizare şi funcţionare a serviciului public de alimentare cu apă şi de canalizare; 
4. să monteze pe cheltuială proprie câte un contor la Branşamentul fiecărui Utilizator casnic, în termenele şi în condiţiile stabilite în caietele de sarcini de autorităţile administraţiei publice locale semnatare ale prezentului Contract de Delegare; 

5. să respecte angajamentele luate cu privire la indicatorii de performanţă stabiliţi de autorităţile administraţiei publice locale prin caietele de sarcini şi să plătească penalităţi pentru nerespectare a indicatorilor de performanţă angajaţi; 

6. să furnizeze autorităţilor administraţiei publice locale şi A.N.R.S.C. informaţiile solicitate şi să asigure accesul la toate informaţiile necesare în vederea verificării şi evaluării funcţionării şi dezvoltării serviciilor publice de alimentare cu apă şi de canalizare în conformitate cu clauzele Contractului de Delegare şi cu prevederile legale în vigoare; 

7. să aplice metode performante de management, care să conducă la reducerea costurilor de operare; 

8. să asigure finanţarea pregătirii profesionale a propriilor salariaţi, prelevând şi utilizând anual o sumă egală cu 0,5 % din fondul de salarii prevăzut în bugetul de venituri şi cheltuieli; 

9. să preia de la autorităţile administraţiilor publice locale, pe bază de proces-verbal de predare-preluare, patrimoniul aferent realizării serviciilor publice de alimentare cu apă şi de canalizare;

10. să furnizeze serviciile publice de alimentare cu apă şi de canalizare, conform prevederilor din Caietul de sarcini, în condiţii de calitate şi eficienţă;

11. să fundamenteze şi să supună aprobării preţurile şi tarifele ce vor fi utilizate în activitatea de alimentare cu apă şi de canalizare; 

12. să plătească Redevenţa la valoarea prevăzută şi la termenul stabilit în Contractul de Delegare; 

13. să efectueze întreţinerea, reparaţiile curente planificate şi accidentale, precum şi reparaţiile capitale ce se impune la bunurile din patrimoniul delegat; 

14. Operatorul va lua toate măsurile necesare privind Bunurile de Retur, astfel încât, la încheierea Contractului de Delegare, capacitatea de a realiza serviciile publice de alimentare cu apă şi de canalizare a Autorităţii Delegante să fie cel puţin egală cu cea existentă la Data Intrării în Vigoare a acestuia; 

15. să întocmească programele anuale de reparaţii, dotări şi investiţii, pe care să le supună spre aprobare Autorităţii Delegante; 

16. să fundamenteze necesarul anual de fonduri pentru investiţii din surse proprii. Investiţiile care se realizează din fonduri proprii ale investitorilor rămân în proprietatea acestora pe toată durata Contractului de Delegare, dacă nu s-a convenit altfel la încheierea acestuia; se va menţiona explicit modul de repartiţie a acestor bunuri la încetarea din orice cauză a acestuia; 

17. să propună Autorităţii Delegante scoaterea din funcţiune a mijloacelor fixe aparţinând patrimoniului delegat în baza legislaţiei în vigoare; 

18. să transmită Autorităţii Delegante modificările de patrimoniu apărute în cursul anului, precum şi situaţia patrimoniului public (cantitativ şi valoric) la data de 31 decembrie a fiecărui an pentru înregistrarea în contabilitatea Autorităţii Delegante; 

19. să restituie Bunurile de Retur, în deplină proprietate, în mod gratuit şi libere de orice sarcini, la încetarea Contractului de Delegare; 

20. să notifice cauzele de natură să conducă la reducerea activităţii şi măsurile ce se impun pentru asigurarea continuităţii activităţii; 

21. să încheie şi să onoreze contractele de asigurări pentru bunurile din patrimoniu public, conform legislaţiei în vigoare privind asigurările;

22. să ia măsurile necesare privind igiena, siguranţa la locul de muncă şi normele de protecţie a muncii;

23. să predea la încheierea Contractului de Delegare toată documentaţia tehnico-economică referitoare la Serviciile delegate; 

24. să realizeze investiţiile  care vor fi specificate detaliat în anexele la Contractul de Delegare:

a) bunurile aduse ca investiţii (datele de identificare a acestora, datele tehnice) (Anexa nr. X); 

b) termenele de realizare a investiţiilor (Anexa nr. XI); 

c) investiţiile care nu se amortizează pe durata Delegării (Anexa nr. XII); 

d) avizele ce trebuie obţinute în cazul în care nu sunt afectate bunuri cu regim special (Anexa nr. XIII); 

e) standardele de calitate a activităţilor şi serviciilor publice de alimentare cu apă şi de canalizare prestate (Anexa nr. XIV); 

25. să respecte condiţiile impuse de natura bunurilor, activităţilor sau serviciilor publice de alimentare cu apă şi de canalizare;

26. la încetarea Contractului de Delegare, să încheie cu Autoritatea Delegantă un contract de vânzare-cumpărare având ca obiect Bunurile de Preluare prevăzute ca atare în caietul de sarcini şi stabilite prin prezentul Contract de Delegare, în privinţa cărora Autoritatea Delegantă şi-a manifestat intenţia de a le dobândi; 

27. în termen de 90 de zile de la data încheierii Contractului de Delegare, Operatorul este obligat să depună cu titlu de depozit garanţia prevăzută la art. 40; 

28. la încetarea Contractului de Delegare din alte cauze decât prin ajungere la termen, excluzând forţa majoră, Operatorul este obligat să asigure continuitatea furnizării serviciilor publice de alimentare cu apă şi de canalizare, în condiţiile stipulate în Contract, până la preluarea acestuia de către Autoritatea Delegantă, dar nu mai mult de 90 de zile; 

29. în cazul în care Operatorul sesizează existenţa sau posibilitatea existenţei unei cauze de natură să conducă la imposibilitatea realizării Serviciilor delegate, va notifica de îndată acest fapt Autorităţii Delegante, în vederea luării măsurilor ce se impun pentru asigurarea continuităţii Serviciilor delegate; 

30. să menţină, după caz, un număr minim de angajaţi, conform politicii de menţinere, recalificare şi protecţie socială.

Operatorul nu va acorda nici unei persoane angajate de Autoritatea Delegantă sau de subcontractanţii sau mandatarii acestuia, nici un fel de cadou sau plată sub orice formă, ca stimulare sau recompensă pentru a acţiona, pentru că a acţionat sau că s-a abţinut să acţioneze într-un anume fel, pentru că s-a arătat în favoarea sau s-a abţinut să se arate în defavoarea oricărei persoane, în legătură cu acest Contract de Delegare.

Articolul 19 – Obligaţia de a încheia contracte de branşare/racordare şi utilizare a serviciilor
Operatorul se obligă să încheie un Contract de furnizare şi utilizare a serviciilor şi în urma acestuia să furnizeze servicii de alimentare cu apă potabilă şi de canalizare la cererea oricărei persoane fizice sau juridice proprietară sau chiriaş din clădirile amplasate în interiorul Perimetrelor de Distribuţie a Apei şi de Colectare a Apei Uzate, dacă aceştia îndeplinesc condiţiile stabilite în art. 47 - 51 din Dispoziţiile Speciale – Partea Comună.

Articolul 20 – Obligaţii generale privind lucrările
1. Operatorul are obligaţia generală de a executa lucrările necesare pentru furnizarea, adaptarea şi extinderea Serviciilor delegate în mod corespunzător, în condiţiile financiare prevăzute în art. 9-12 din Dispoziţiile Speciale – Partea Comună, indiferent de natura lucrărilor ce trebuie efectuate şi indiferent de bunurile aferente acelor lucrări. Aceasta obligaţie generală a Operatorului decurge în mod direct din obligaţia prevăzută în art. 18 de mai sus privind furnizarea Serviciilor delegate în mod permanent, continuu şi constant.

Pentru a asigura executarea corespunzătoare a acestei obligaţii, ea este însoţită de:

a) obligaţia permanentă de a întreţine Bunurile de Retur în stare funcţională acceptabilă în vederea îndeplinirii funcţiilor cărora le sunt destinate şi obligaţia de a înlocui aceste bunuri;

b) obligaţia de a întreţine Bunurile de Preluare şi eventual de a le înlocui pentru a permite Autorităţii Delegante să-şi exercite efectiv dreptul de preluare a acestor bunuri la încetarea prezentului Contract de Delegare.

2. Pentru executarea corespunzătoare a prezentului Contract de Delegare şi pentru controlul său, lucrările efectuate de Operator trebuie să facă parte dintr-una dintre categoriile definite în art. 6 - 8 din Dispoziţiile Speciale – Partea Comună, adică:

a) Întreţinere

b) Înlocuire

c) Reabilitare, extindere şi modernizare

3. Operatorul trebuie să efectueze lucrările de investiţii stabilite în Planul de Investiţii, în condiţiile şi la termenele prevăzute de acesta.
Articolul 21 – Obligaţii financiare privind Lucrările de Înlocuire
Bugetul minim al Lucrărilor de Înlocuire ce trebuie efectuate pe Durata prezentului Contract de Delegare este stabilit în anexa nr. XV la prezentul Contract de Delegare la sfârşitul Perioadei de Tranziţie după ce se convine asupra inventarierii bunurilor şi va fi ajustat la sfârşitul fiecărei perioade de cinci ani.

Articolul 22 – Obligaţii specifice în cursul Perioadei de Tranziţie
1. Perioada de Tranziţie se întinde de la Data Intrării în Vigoare pe o perioadă de 36 luni şi are ca scop implementarea Planului de Acţiuni Prioritare care va fi anexat la prezentul Contract de Delegare după elaborarea şi semnarea sa, cel mai târziu la 42  luni de la Data Intrării în Vigoare. 
În cursul Perioadei de Tranziţie, Operatorul trebuie să execute lucrările de reabilitare şi modernizare, pe care le consideră necesare pentru furnizarea corespunzătoare a Serviciilor delegate, pe care le identifică cu ocazia inventarierii menţionate în art. 10 alin. 2 şi 3 de mai sus şi  pentru care dispune de resursele necesare.

Operatorul este în special obligat să prezinte un plan de îmbunătăţire a continuităţii Serviciilor delegate în termen de 18 luni de la Data Intrării în Vigoare. Acest plan va cuprinde o descriere în detaliu a dispozitivelor de protecţie şi va recomanda lucrări de reabilitare şi îmbunătăţiri tehnice. 

La sfârşitul Perioadei de Tranziţie, Operatorul va face o descriere amănunţită, în raportul său anual către Autoritatea Delegantă, menţionat în art. 48 de mai jos, a tuturor investiţiilor realizate în cursul Perioadei de Tranziţie, precum şi despre rezultatele planului de îmbunătăţire prevăzut mai sus.

2. În cazul în care anumite bunuri prezintă deficienţe grave în cursul Perioadei de Tranziţie, pe care Operatorul nu le poate îndrepta prin executarea de lucrări de reabilitare şi modernizare sau prin executarea de Lucrări de Înlocuire, Părţile convin să colaboreze în vederea identificării unei soluţii tehnice şi financiare care să remedieze deficienţa. Dacă acest lucru nu este posibil, se vor aplica prevederile art. 63 de mai jos.

Articolul 23 – Exercitarea drepturilor şi intereselor contractuale ale Părţilor
1. Operatorul se obligă să informeze Autoritatea Delegantă în legătură cu orice schimbare a structurii capitalului social sau al acţionariatului Operatorului, care ar putea conduce la o exercitare a controlului asupra Operatorului în condiţii diferite faţă de cele existente la Data Intrării în Vigoare a Contractului de Delegare.

2. Operatorul trebuie să gestioneze şi să furnizeze singur Serviciile delegate. Dacă există riscul pierderii drepturilor sale, Operatorul nu poate să transfere nici în întregime, nici în parte drepturile ce-i revin conform prezentului Contract de Delegare şi nici să-şi substituie, prin propria putere, un terţ în exercitarea integrală sau în parte a drepturilor şi competenţelor acordate de către Autoritatea Delegantă pentru operarea Serviciilor delegate, fără  acordul prealabil şi explicit al Autorităţii Delegante.

În cazul în care Operatorul recurge la terţi în executarea unor atribuţii, obligaţii sau competenţe ce îi revin în virtutea prezentului Contract de Delegare, rămâne singurul răspunzător în faţa Autorităţii Delegante.

Articolul 24 – Respectarea prevederilor legale 
1. Pe întreaga durată a Contractului de Delegare, Operatorul se obligă să respecte prevederile legale şi reglementare în vigoare. Se reaminteşte expres că, din proprie iniţiativă, Autoritatea Delegantă poate stabili astfel de standarde atunci când interesul public o cere. În acest scop, Operatorul trebuie să adapteze modul de furnizare a Serviciilor delegate şi bunurile care fac parte din aceste servicii la noile reglementari şi standarde, în concordanţă cu principiul adaptabilităţii menţionat în art. 2 din Dispoziţiile Speciale – Partea Comună.

2. Operatorul nu se poate prevala de nici o modificare sau completare a prevederilor legale şi reglementare şi a standardelor aplicabile la Data Intrării în Vigoare pentru a se exonera de vreuna dintre obligaţiile ce-i revin conform prezentului Contract de Delegare, fără a se limita prin aceasta aplicarea, dacă este cazul, a art. 63 de mai jos şi a prevederilor Dispoziţiilor Speciale legate de modificarea şi/sau ajustarea preţurilor şi tarifelor, mai ales dacă durata şi obiectul lucrărilor de conformare pot genera un dezechilibru economico-financiar în furnizarea Serviciilor delegate.

Articolul 25 – Responsabilităţile şi asigurările Operatorului
1. Responsabilitatea generală a Operatorului

Operatorul este singurul responsabil pentru furnizarea Serviciilor delegate, pe care le gestionează pe propriul său risc, în conformitate cu Contractul de Delegare.

Orice răspundere care ar putea rezulta din furnizarea Serviciilor delegate sau care ar putea interveni în urma exploatării sau deţinerii bunurilor aferente Serviciilor delegate este transferată Operatorului.

2. Obligaţia de a se asigura

De la Data Intrării în Vigoare şi pe întreaga durată a prezentului Contract de Delegare, Operatorul este obligat să se asigure, prin poliţe de asigurare încheiate cu societăţi de asigurare înregistrate în România, împotriva tuturor riscurilor financiare rezultate din daunele pe care le-ar putea provoca pierderea parţială sau totală a instalaţiilor de producţie şi transport de apă şi de canalizare, când riscul reprezintă mai mult de 2,5 ‰ (doi virgulă cinci la mie) din fondurile proprii ale Operatorului. În scopul asigurării, beneficiarul asigurării este Autoritatea Delegantă şi acele fonduri proprii sunt cuprinse în contabilitatea Operatorului.

Riscurile ce vor fi acoperite de asigurare se referă la cutremure, incendii şi explozii, riscuri electrice şi stricarea utilajelor, inclusiv cele care sunt consecinţa unor fenomene naturale.

Acoperirea altor riscuri, în special cele legate de Utilizatori, este lăsată la latitudinea Operatorului, luând în considerare capacitatea sa financiară. Totuşi, acest aspect nu poate în nici un caz să exonereze Operatorul de responsabilitatea sa faţă de Autoritatea Delegantă şi terţi.

În mod regulat şi cel puţin o dată pe an, Operatorul va comunica Autorităţii Delegante un tabel, în care va fi cuprinsă o enumerare a poliţelor de asigurare în vigoare, ca anexă la raportul anual menţionat în art. 48 de mai jos. Poliţele şi modificările lor sunt ţinute în permanenţă la dispoziţia Autorităţii Delegante. Operatorul se obligă să informeze Autoritatea Delegantă despre orice încetare, modificare sau limitare a acestor poliţe, care implică o schimbare semnificativă în ceea ce priveşte orice acoperire a riscurilor pentru care s-a încheiat anterior poliţa. Operatorul va aviza Autoritatea Delegantă, precum şi pe asigurătorul respectiv ori de câte ori are loc o schimbare de situaţie, prezentă sau potenţială, care ar putea afecta riscul suportat de asigurător.

Oricând consideră că este necesar, Autoritatea Delegantă poate recomanda Operatorului extinderea obiectului sau naturii asigurării, pentru a asigura acoperirea unei părţi mai largi sau a integralităţii riscurilor.
3. Obligaţia de a realiza indicatorii de performanţă
a) Pentru a monitoriza performanţa operatorului s-au selectat o serie de indicatori de performanţă operaţionali, financiari, de management al activelor şi manageriali. Indicatorii sunt descrişi în anexa nr. IX  a Contractului de Delegare.

b) Indicatorii de performanţă financiari vor fi calculaţi pentru întregul Operator iar indicatorii de management al activelor, operaţionali şi manageriali vor fi calculaţi pentru fiecare sistem în parte operat de către Operator.

c) Indicatorii de performanţă sunt monitorizaţi anual de către Autoritatea Delegantă.

	Indicatori de performanţă
	Unit.
	31 decembrie 2008
	31 decembrie 2015
	…………… 2038

	Indicatori financiari

	Marja de Profit Brut
	%
	
	
	

	Lichiditatea Curentă
	
	
	
	

	Durata de colectare a creanţelor
	zile
	
	
	

	Durata de plată a datoriilor
	zile
	
	
	

	Datorii totale/Active totale
	
	
	
	

	

	Indicatori operaţionali, manageriali, ai managementului activelor

	

	

	LOCALITATEA

	Conformitatea cu Calitatea Apei 
	%
	
	
	

	Conformitatea cu Calitatea Apei Uzate 
	%
	
	
	

	Apa nefacturată 
	%
	
	
	

	Populaţia conectată la reţeaua de apă 
	%
	
	
	

	Populaţia conectată la reţeaua de canalizare 
	%
	
	
	

	Procentul de Consumatori Contorizaţi
	%
	
	
	

	Populaţia Deservită pe Angajat
	
	
	
	

	Procentajul reţelei de apă înlocuite anual
	%
	
	
	

	Procentajul reţelei de canalizare înlocuite anual
	%
	
	
	

	Numărul de reparaţii legate de scurgeri ale reţelei de apă 
	nr./ km. /an
	
	
	

	Numărul de blocaje sau colapsuri legate de reţeaua de canalizare
	nr. /km. /an
	
	
	


1. Indicatorii de performanţă, cantitatea şi calitatea serviciilor publice de alimentare cu apă şi de canalizare sunt prevăzute în anexele nr. IX  parte integrantă din Contractul de Delegare. 

2. Indicatorii de performanţă stabilesc condiţiile ce trebuie respectate de Operator  în asigurarea serviciilor publice de alimentare cu apă şi de canalizare. 

3. Indicatorii de performanţă asigură condiţiile pe care trebuie să le îndeplinească serviciile publice de alimentare cu apă şi de canalizare, avându-se în vedere: 

   a) continuitatea din punct de vedere cantitativ şi calitativ; 

   b) adaptarea permanentă la cerinţele utilizatorilor; 

   c) excluderea oricărei discriminări privind accesul la serviciile publice de alimentare cu apă şi de canalizare; 

   d) respectarea reglementărilor specifice din domeniu. 

Articolul 26 – Obligaţiile faţă de terţi şi contracte cu terţii
1. Operatorul poate semna orice contract cu terţi în scopul asigurării furnizării Serviciilor delegate, în special pentru achiziţia apei, conform termenilor art. 23 alin.2 de mai sus.

2. La Data Intrării în Vigoare, toate obligaţiile faţă de terţi contractate de operatorii existenţi la data semnării prezentului Contract de Delegare sunt transferate Operatorului, în special cele ce decurg din executarea angajamentelor anterioare, cu excepţia obligaţiilor de natură financiară transferate Autorităţii Delegante, lista acestora fiind elaborată în cursul Perioadei de Tranziţie şi anexată la prezentul Contract de Delegare.

Părţile convin expres că aplicarea prezentului articol nu poate limita sau reduce obligaţiile Operatorului, care rezultă din Contractul de Delegare.

3. De fiecare dată când Operatorul încheie un contract cu terţi în legătură cu Serviciile delegate, Autoritatea Delegantă va putea să ia locul Operatorului, în cazul încetării prezentului Contract de Delegare din orice motiv.

Secţiunea 3– Drepturile şi atribuţiile Operatorului

Articolul 27 – Drepturile Operatorului
Operatorul are următoarele drepturi: 

1. să exploateze în mod direct, pe riscul şi pe răspunderea sa, bunurile, activităţile şi serviciile publice ce fac obiectul Contractului de Delegare; 

2. să încaseze contravaloarea serviciilor furnizate; 

3. să aplice preţul/tariful aprobat conform prevederilor legale; 

4. să propună modificarea preţului/tarifului aprobat în situaţiile de schimbare semnificativă a echilibrului contractual.

Articolul 28 – Întinderea exclusivităţii furnizării Serviciilor delegate
1. Pe durata prezentului Contract de Delegare, Autoritatea Delegantă deleagă în mod exclusiv Operatorului furnizarea Serviciilor în Aria Delegării, conform prevederilor punctului 2 de mai jos. Prin urmare, Autoritatea Delegantă se obligă să nu acorde nici o autorizaţie administrativă sau de altă natură, care ar putea duce la limitarea sau împiedicarea Operatorului în exercitarea drepturilor sale de furnizare în exclusivitate a Serviciilor delegate.

Autoritatea Delegantă se obligă de asemenea să depună toate eforturile pentru a-l proteja pe Operator împotriva atingerilor de orice natură aduse exerciţiului drepturilor sale exclusive în Aria Delegării şi, în cazul litigiilor, să-l sprijine pe Operator până la soluţionarea acestora.

2. Operatorul nu poate în nici un caz să ceară tragerea la răspundere a Autorităţii Delegante în temeiul punctului 1 de mai sus, cu excepţia cazului în care nerespectarea exclusivităţii ar fi provocată de un act săvârşit cu intenţie de Autoritatea Delegantă sau de neîndeplinirea de către acesta a obligaţiilor sale prevăzute în prezentul Contract de Delegare. Astfel, Operatorul se obligă să exercite orice acţiune şi cale de atac pentru a obţine respectarea de către terţi a dreptului său de exclusivitate şi pentru ca obligaţiile ce incumbă acelor terţi să fie îndeplinite de către aceştia.

Articolul 29 – Atribuţiile Operatorului privind lucrările
1. Conform art. 24 de mai sus, Operatorul deţine, prin Delegare de la Autoritatea Delegantă, integralitatea atribuţiilor şi competenţelor prevăzute de dispoziţiile legale şi reglementare aplicabile şi, în special, de legislaţia privind regimul juridic al proprietăţii publice şi private, în scopul executării lucrărilor menţionate în art. 20 de mai sus. Operatorul nu poate exercita competenţele respective decât atunci când acestea sunt necesare pentru realizarea acelor lucrări ce fac parte din Contractul de Delegare şi pentru exploatarea echipamentelor şi instalaţiilor rezultate din lucrările respective.

2. Operatorul îşi poate exercita atribuţiile şi competenţele menţionate la alin. 1 de mai sus numai dacă respectă toate prevederile legale şi reglementare precum şi cu procedurile aplicabile şi regulile speciale impuse de Autoritatea Delegantă pentru realizarea echipamentelor şi lucrărilor specifice.

3. În plus, Operatorul trebuie mai întâi să informeze Utilizatorii şi alte persoane implicate despre orice lucrări efectuate pe terenurile lor sau despre limitarea drepturilor de proprietate, aşa cum se prevede în art. 20 din Dispoziţiile Speciale – Partea Comună.

Operatorul se angajează să plătească, conform prevederilor legale aplicabile, o despăgubire persoanelor pentru prejudiciile ce rezultă din lipsirea şi tulburarea folosinţei serviciilor menţionate în art. 5 alin. 1, pe care acestea trebuie sa le suporte ca o consecinţă a executării de lucrări de către Operator conform prezentului Contract de Delegare.

4. Autoritatea Delegantă se angajează să plătească o indemnizaţie oricărui terţ pentru lipsirea sau limitarea (servitute) exercitării drepturilor acestuia asupra unui teren, ca o consecinţă a unei exproprieri necesare executării lucrărilor respective. Fiecare procedură de expropriere se desfăşoară cu strânsa colaborare a Autorităţii Delegante şi Operator, iar Autoritatea Delegantă îl va sprijini pe Operator în orice litigiu ce ar putea rezulta din aceasta.

5. Autoritatea Delegantă trebuie să plătească o despăgubire oricărui terţ în cazul luării unor hotărâri ce ar conduce la restrângerea furnizării de către Operator a Serviciilor delegate
Articolul 30 – Atribuţiile Operatorului privind aprovizionarea sa cu apă brută
1. În ceea ce priveşte serviciul public de alimentare cu apă, Operatorul deţine toate autorizaţiile necesare pentru aprovizionarea sa cu apă brută. 

2. Operatorul se angajează să menţină, să gestioneze şi să exploateze potenţialul resurselor naturale, menţionate la alin. 1 de mai sus, pentru producţia de apă potabilă, prin implementarea unui plan de management corespunzător, elaborat împreună cu Autoritatea Delegantă.

3. Operatorul şi autorităţile competente stabilesc de comun acord perimetrele reglementare de protecţie a instalaţiilor de apă ce vor fi folosite pentru apă potabilă şi canalizare. În cadrul perimetrului Operatorul răspunde de întreţinerea şi consolidarea  interdicţiilor de acces. În afara perimetrelor, întreţinerea bazinelor de apă, a malurilor râurilor şi a lagunelor  rămâne responsabilitatea autorităţilor publice de specialitate şi/sau a Autorităţii Delegante.

Secţiunea 4 – Personalul Operatorului şi Politica de Resurse Umane

Articolul 31 – Personalul
1. Personalul Operatorului este supus legilor şi reglementărilor aplicabile din România, precum şi contractelor colective de muncă aplicabile sectorului de activitate respectiv.

2. Operatorul se angajează să aplice o gestiune a resurselor umane corespunzătoare, să dezvolte un management corespunzător în scopul utilizării cât mai eficiente a resurselor umane existente.

3. Operatorul va include o evaluare a acţiunilor sale întreprinse în domeniul resurselor umane în raportul anual definit la art. 48 de mai jos.

Articolul 32 – Personalul şi pregătirea profesională
1.Evoluţia numărului de angajaţi

În primele 6 luni de la Data Intrării în Vigoare, în timpul  Perioadei de Tranziţie Operatorul se obligă să menţină numărul angajaţilor la un nivel cel mult egal cu cel folosit de operatorul existent (operatorii existenţi) sau, după caz, de fiecare Localitate semnatară, pentru Serviciile delegate, la Data Semnării prezentului Contract. Personalul cu care s-a convenit disponibilizarea, pensionarea anticipată sau încetarea voluntară a contractului de muncă vor părăsi societatea conform planului convenit. Numărul personalului este definit ca totalul persoanelor ce ocupă efectiv o funcţie în cadrul Operatorului, în temeiul unui contract individual de muncă pe perioadă nedeterminată încheiat cu acea societate în conformitate cu legea aplicabilă. Nici o disponibilizare nu va fi permisă timp de un an de la Data Intrării în Vigoare.

2. Pregătirea profesională

În ceea ce priveşte cadrele de conducere, Operatorul se angajează să continue şi să îmbunătăţească politica de pregătire profesională, în special sub aspectele organizării industriale şi socio-profesionale, precum şi managementului. În ceea ce priveşte personalul de execuţie, Operatorul se angajează să continue şi să îmbunătăţească politica de pregătire profesională, în special sub aspectele tehnice şi profesionale.

Articolul 33 – Atribuţiile specifice ale agenţilor Operatorului
1. Fiecare dintre agenţii angajaţi de Operator, conform legislaţiei în vigoare, pentru monitorizarea şi supravegherea furnizării serviciilor publice de alimentare cu apă şi de canalizare, trebuie să poarte un semn distinctiv şi vizibil, precum şi o legitimaţie pe care să fie menţionată funcţia şi sarcinile.

2. Agenţii Operatorului au, pe răspunderea Operatorului, acces la Branşamentele şi Racordurile Utilizatorilor pentru citirea, verificarea şi lucrările utile în vederea furnizării Serviciilor delegate, cu respectarea dreptului de proprietate privată asupra terenurilor şi clădirilor.

CAPITOLUL IV – CONTRACTE DE ALIMENTARE CU APĂ CU TERŢII

Articolul 34 – Condiţii specifice de producţie
1. De fiecare dată când Operatorul stabileşte că o creştere planificată a cererii de apă  necesită realizarea unor instalaţii de producţie suplimentare, părţile sunt de acord să procedeze după cum urmează:

a) Operatorul va fundamenta necesităţile de instalaţii suplimentare şi va defini caracteristicile instalaţiei de producţie ce va fi realizată şi le va transmite Autorităţii Delegante. Toate informaţiile tehnice necesare achiziţiei publice vor fi puse la dispoziţia Autorităţii Delegante de către Operator.

b) Toate contractele încheiate de către Operator trebuie să fie conforme cu legislaţia în vigoare. În acest sens, Operatorul trebuie să pregătească documentaţia pentru achiziţii publice, care trebuie să conţină termenii şi condiţiile pentru achiziţionarea de instalaţii de producţie suplimentare şi parametrii în care trebuie să se încadreze acestea din punct de vedere calitativ şi cantitativ.

c) La caracteristici tehnice echivalente, alegerea câştigătorului se va face în funcţie de preţul serviciilor/lucrărilor, care vor fi executate. 

d) Un contract de achiziţii publice va fi încheiat între Operator şi câştigătorul procedurii de achiziţii publice, în conformitate cu art. 35 de mai jos.

e) Operatorul trebuie să evidenţieze impactul preţului serviciilor/lucrărilor achiziţionate în preţuri şi tarife şi să raporteze în mod expres acesta Autorităţii Delegante.

f) După recepţionarea noilor lucrări Operatorul va avea responsabilitatea gestionării infrastructurii nou create.

Articolul 35 – Continuarea contractelor
Operatorul declară că îşi cunoaşte drepturile şi obligaţiile pe care le are în legătură cu Serviciile născute din contractele încheiate de foştii operatori înainte de Data Intrării în Vigoare, ce vor fi transferate Operatorului. În consecinţă, Operatorul se obligă să continue executarea acelor contracte conform termenilor şi condiţiilor corespunzătoare, care vor fi stabilite de părţile contractante.

TITLUL II– SISTEMUL FINANCIAR ŞI SISTEMUL CONTABIL CAPITOLUL 1 – SISTEMUL FINANCIAR
Articolul 36 – Preţurile, Tarifele şi alte surse de venit 
1. Operatorul este autorizat să furnizeze Utilizatorilor servicii de alimentare cu apă şi de canalizare, în condiţiile stipulate în Titlul III al Dispoziţiilor Speciale – Partea Comună.

2.  La Data Intrării în Vigoare, Operatorul va aplica preţurile şi tarifele indicate în ANEXA NR. II.1 la Dispoziţiile Speciale – Partea de Apă şi ANEXA NR. III.1 la Dispoziţiile Speciale – Partea de Canalizare.

3.   Operatorul va încasa toate veniturile rezultate din aplicarea preţurilor şi tarifelor către Utilizatorii Serviciilor. Operatorul va încasa de asemenea toate veniturile rezultate din serviciile şi lucrările de instalare şi, dacă este cazul, întreţinerea contoarelor, prestări executate pentru terţi, lucrări care sunt făcute pe cheltuiala utilizatorilor în condiţiile legii, precum şi costurile şi penalităţile legate de întreruperea şi reluarea alimentării.

4.  Preţurile şi tarifele practicate pentru serviciile de apă şi de canalizare se vor baza pe principiul acoperirii tuturor costurilor aferente activităţiilor: 

- Costuri de operare, de întreţinere şi reparaţii şi financiare;
- Redevenţa;
- Realizarea de investiţii şi reparaţii capitale;
- Plata serviciului datoriei aferente creditelor contractate (incluzând principalul, dobânzile si comisioanele aferente) inclusiv Contractele de Imprumut Internationale;
- O cotă de profit (stabilită în temeiul legii), care urmează a fi integral folosit conform
prevederilor legale.

Redevenţa anuală poate fi o sumă egală cu valoarea amortizării mijloacelor fixe delegate de la unităţile administrativ-teritoriale către S.C. AQUATIM S.A., dacă această amortizare ar fi permisă . Valoarea anuală a Redevenţei va fi cel puţin egală cu valoarea serviciului datoriei operatorului pentru acel an inclusiv Contractele de Imprumut Internationale.
5.  Structura tarifelor şi nivelele de tarifare trebuie să descurajeze risipa şi consumul în exces şi trebuie să fie stabilite astfel încât să nu depăşească gradul de suportabilitate al consumatorilor.

6.  Operatorul a pregătit un plan de afaceri pe baza căruia s-a stabilit o strategie de tarifare pentru următorii 3 ani. Strategia de stabilire a tarifelor începand cu Data Intrării în Vigoare a prezentului Contract încorporează şi prevederile H.G. nr. 246/2006 pentru aprobarea Strategiei naţionale privind accelerarea dezvoltării serviciilor comunitare de utilităţi publice.

7.  Strategia de tarifare inclusă în prezentul contract de delegare se bazează pe rezultatele preliminare ale analizei economico-financiare realizată de consultantul CES care ia în calcul şi impactul noului proiect de investiţii asupra activităţii la nivel regional precum şi considerând cerinţele Autorităţii de Management (Ministerul Mediului şi Dezvoltării Durabile) şi a Comisiei Europene (a reieşit din misiunile de evaluare precedente) privind unificarea tarifelor pe întreaga arie de operare.

Unificare tarifelor se va realiza considerând următoarele principii generale:

· Unificarea completă a tarifelor pe întreaga arie de operare  în anul 2010;

· Tarifele din fiecare localitate vor converge către tariful din Municipiul Timişoara;

Strategia de tarifare presupune ajustări ale tarifelor  anuale atât cu inflaţia cumulată pe ultimul an, cât şi în termeni reali. În Contractul de Delegare a gestiunii este inclus un tabel cu ajustări ale tarifelor în termeni reali necesare pentru a asigura o dezvoltare durabilă a operatorului, realizarea de investiţii pentru a îndeplini cerinţele Directivelor Europene şi accesarea fondurilor de coeziune pentru primii 3 ani, având următoarea formă:                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                              
	Ajustare tarife in termeni reali

(tarife fara TVA)
	Tarife  la Data intrării în vigoare

Lei/m3
	Tarif initial

Po

Lei/m3
	Tarif

Unic din 2010

Lei/m3
	Ajustarea la Tariful unic 2010

%
	Ajustare

2011

%
	Ajustare

2012

%

	
	
	
	
	a n
	a n+1
	a n+2

	Timişoara
	Apă
	
	1,92
	1,92
	2,08
	3,2
	0
	0

	
	Canal
	
	1,21
	1,21
	1,53
	20,4
	20,7
	9,6


* Ajustările în termeni reali nu includ inflaţia din perioada dintre ajustările tarifare şi nici taxa pe valoare adăugată.


Valorile efective ale preţurilor/tarifelor la Data Intrării în Vigoare pentru toate localităţile se găsesc: pentru apă în ANEXA NR. II. 1 – Preţul pentru Apă din Dispoziţiile Speciale – Partea de Apă, iar pentru canal în ANEXA NR. III. 1 - Preţul pentru Canalizare din Dispoziţiile Speciale – Partea de Canalizare.

Preţurile şi tarifele mai sus menţionate reprezintă o estimare a preţurilor şi tarifelor minime necesare luând în considerare evoluţia viitoare a costurilor de operare şi impactul proiectului de investiţii finanţat din fonduri de coeziune. Aceste tarife pot suferi ajustări şi modificări în funcţie de următoarele elemente:

· condiţionalităţile incluse în Memorandumul de finanţare pentru obţinerea finanţării din fonduri de coeziune sau de la bugetul de stat;

· condiţionalităţile incluse în contractul de împrumut pentru co-finanţarea proiectului finanţat din fonduri de coeziune;

· rezultatele proiecţiilor financiare din Planul de Afaceri realizat de Societate obligatoriu până la data de 1 ianuarie a fiecărui an 

-      impactul strategiilor viitoare de investiţii în conformitate cu Master Planul.

Toate aceste majorări se vor face de la  preţul/tariful iniţial Po ce este stabilit în cadrul Contractului de Delegare şi care se va aplica de la Data Intrării în Vigoare a Contractului.

8.   Părţile convin ca preţurile şi tarifele să fie ajustate la un nivel care nu va fi mai scăzut decât preţul şi tariful în vigoare la data imediat următoare datei ultimei creşteri necesare a preţurilor şi tarifelor, înmulţită cu factorul de ajustare. Preţurile/tarifele vor fi majorate anual nu mai tarziu de 1 iulie şi se vor calcula conform următoarelor formule:

P n+i =  P0 x (1+a n) x (1+a n+1) x ….. x (1+a n+i) x Aj

Unde: P n+i – preţul la data n+i; 
Po     – preţul iniţial;

a n , a n+1 - ajustări în termeni reali a preţului rezultat din Planul de Afaceri la datele ”n” şi “n+1”;

a n+i - ajustări în termeni reali a preţului din Planul de Afaceri la data “n+i”;

Aj – indicele de ajustarea la inflaţie care se calculează conform următoarei formule:

Unde:   IPC - ultimul indice general al preţurilor cunoscut, publicat lunar de Institutul Naţional de Statistică;

 IPI - indicele general al preţurilor iniţial luat la 01.01.2009 conform datelor Institutului Naţional de Statistică;
INF - inflaţia pe perioada de 12 luni înainte de ultimul indice general al preţurilor cunoscut;

x  -  numărul de luni între data ultimului indice general al preţurilor cunoscut şi data intrării în vigoare a noului preţ/tarif;

9.   De asemenea, Părţile convin ca:

a) preţurile la apa si tarifele la canalizare să fie ajustate în funcţie de modificarea costurilor de exploatare şi de finanţare ale Operatorului, incluzând plata datoriilor şi dobânziilor aferente Contractelor de Împrumut inclusiv Contractelor de Împrumut Internationale, intervenite în legătură cu realizarea de Lucrări de Investiţii din programul aprobat precum şi din necesitatea executării unor Lucrări de Investiţii ca:

- Lucrări de Investiţii necesare pentru îndeplinirea programelor impuse de cerinţele privind protecţia mediului;
- Lucrări de Investiţii solicitate de Autoritatea Delegantă; 
- Cofinanţarea unor programe de Lucrări de Investiţii din fonduri atrase de la Uniunea Europeană;
b) preţurile la apă si tarifele la canalizare să fie ajustate ori de câte ori se constată o modificare semnificativă a situaţiei iniţiale, componenta de ajustare stabilindu-se în conformitate cu termenii prezentului Contract de Delegare şi cu orice alte mecanisme de ajustare, pentru a lua în considerare, dar nu limitat, următoarele:

i.  Modificări ale legislaţiei care influenţează costurile de exploatare, financiare sau activităţile de investiţii ale Operatorului;
ii. Orice modificare a costurilor principalelor materii prime şi materiale care influenţează echilibrul financiar al Operatorului;
iii. Modificări în ce priveşte nivelul impozitelor şi al costurilor sociale ale Operatorului, precum şi costurile derivând din impunerea unor contracte de asigurări;
iv. Modificări ale ratei de schimb valutar;
v. Reducerea cantităţilor de apă vândută cu mai mult de 10% în medie pe an.
vi. Cazuri justificate de neacoperire a costurilor de exploatare
În toate cazurile de solicitări pentru modificarea structurii şi nivelelor preţurilor şi/sau tarifelor se va aplica metodologia de ajustare şi modificare apreţurilor/tarifelor elaborată de ANRSC şi orice prevederi ale legislaţiei în vigoare precum şi prevederile Contractelor de Împrumut Internaţionale.
10. Prin aplicarea metodologiei de mai sus, la 1 iulie 2010 se va ajunge la aplicarea unui preţ şi tarif unic pentru toate localităţile delegatare, atât la serviciile de apă cât şi la cele de canalizare.

11. În cazul în care o localitate nu are servicii de apă sau de canalizare în prezent, în momentul în care va beneficia de servicii de apă sau de canalizare se va aplica preţul şi/sau tariful unic.

12. În cazul localităţiilor în care situaţia preţurilor şi/sau tarifelor actuale nu este foarte clară sau în cazul în care după începerea operării se constată modificări semnificative în nivelul costurilor de operare comparativ cu evidenţele prezentate înainte de preluare, la cel mult 6 luni de la inceperea operării S.C. AQUATIM S.A. are posibilitatea să modifice strategia de tarifare pe baza costurilor efective înregistrate.

13. Prin acceptarea şi semnarea prezentului Contract de Delegare a gestiunii, Consiliile Locale ale unităţiilor administrativ-teritoriale acceptă acest mecanism de tarifare. 

14. Pana la 1 ianuarie a fiecărui an se va actualiza proiecţia financiară a Planului de Afaceri al Operatorului, ce va estima necesitatea de ajustări de preţuri/tarife suplimentare. În cazul în care aceste creşteri de preţuri/tarife suplimentare sunt necesare, Operatorul va pregăti un studiu în acest sens care va fi supus aprobării fiecărei unităţi administrativ-teritoriale prin intermediul Asociaţiei. Preţurile şi tarifele vor include toate costurile ocazionate de sarcinile apărute ulterior semnării Contractului de Delegare a gestiunii.

15. Operatorul are obligaţia de a prezenta Autorităţii Delegante metodologia de calcul a preţurilor/tarifelor de apă şi de canalizare înaintea fiecărei majorări suplimentare. Autoritatea Delegantă are obligaţia ca în termen de 15 zile de la depunerea documentaţiei de către Operator să aprobe noile preţuri şi tarife propuse sau să prezinte eventualele obiecţii la modalitatea de calcul către Operator. În cazul în care Autoritatea Delegantă nu prezintă un răspuns în termenul stipulat se va considera că aceasta a acceptat noile preţuri şi tarife.

16. Conform prevederilor legale, Operatorul va prezenta la ANRSC documentaţia de ajustare a preţurilor şi tarifelor conform legislaţiei în vigoare şi metodologiei de calcul prezentate. 
17. În cazul în care Unităţile Administrative Teritoriale şi/sau Asociaţia de Dezvoltare Intercomunitară refuză să permită operatorului să aplice strategia de tarifare conform prezentului Contract de Delegare, acestea sunt obligate să suporte din bugetul propriu pierderea potenţială de venituri ca urmare a acestui lucru. În această situaţie Unităţile Administrative Teritoriale şi/sau Asociaţia de Dezvoltare Intercomunitară sunt obligate să prevadă în bugetul de venituri şi cheltuieli propriu, cu prima rectificare sau cel târziu la adoptarea bugetului nou, sumele de care Operatorul a fost lipsit. Plata acestor sume trebuie facută lunar până la revizuirea deciziei.
Articolul 37 – Obligaţiile Fiscale ale Operatorului
1. Operatorul este supus legislaţiei fiscale şi contabile aplicabile. În baza acestor prevederi, acesta trebuie sa plătească toate impozitele, taxele şi cheltuielile ce-i revin.

2. În ceea ce priveşte legislaţia fiscală, Autoritatea Delegantă va sprijini la obţinerea de facilităţi fiscale preferenţiale pentru impozitele pe bunurile imobile ce aparţin, prin natura sau scopul lor, Autorităţii Delegante, precum şi pentru alte impozite care se reflectă în nivelul preţurilor şi tarifelor.

3. Pentru aplicarea Contractului de Delegare, se prevede expres că:

a) Amortizările definite în art. 43 alin. 1 de mai jos sunt deductibile fiscal;

b) Provizioanele definite în art. 43 de mai jos nu sunt deductibile fiscal la data semnării prezentului Contract;

c) Operatorul recuperează taxa pe valoarea adăugată;

d) În situaţia realizării unor proiecte de investiţii cu asistenţă financiară nerambursabilă din partea Uniunii Europene se vor aplica prevederile legale în vigoare privind constituirea, alimentarea şi utilizarea Fondului de Întreţinere, Înlocuire şi Dezvoltare (IID).

4. Prevederile art. 36 de mai sus legate de preţuri şi tarife au fost stabilite în special în considerarea prevederilor art. 37 alin. 3, care sunt o consecinţă directă a regulilor contabile  aplicabile prezentului Contract de Delegare.

5. În consecinţă, în cazul în care prevederile referitoare la fiscalitate din art. 37 alin. 3 nu ar fi incluse explicit sau implicit în reglementările fiscale aplicabile, Autoritatea Delegantă se obligă să dezvolte o astfel de politică şi practică administrativă încât, prin instrucţiuni adecvate, aplicarea prevederilor art. 37 alin. 3 să se facă în conformitate cu legea.

6. Toate taxele şi costurile, indiferent de natura lor, trebuie incluse în preţul şi/sau tariful lucrărilor/serviciilor facturate de către Operator.

7. Prevederile art. 37 şi ale articolelor care au legătură cu acesta, menţionate aici, care nu sunt conforme legislaţiei în vigoare la Data Intrării în Vigoare vor fi aplicabile imediat după aprobarea noilor norme legale ce permit aplicarea lor.

Articolul 38 – Cheltuieli pentru ocuparea domeniului public
Operatorului nu i se percep taxe pentru ocuparea domeniului public.

Articolul 39 – Alte costuri, taxe şi suprataxe
1. Introducerea de noi costuri, taxe şi creşterea sau reducerea taxelor şi costurilor existente constituie circumstanţe neprevăzute în sensul art. 63 de mai jos şi vor conduce la negocieri între Operator şi Autoritatea Delegantă privind posibile modificări ale mecanismului de modificare / ajustare a preţurilor şi tarifelor.
2. Redevenţa

Redevenţa va fi o sumă egală cu valoarea amortizării mijloacelor fixe delegate de la unitaţile administrativ-teritoriale către S.C. AQUATIM S.A., dacă această amortizare ar fi permisă. Valoarea anuală a redevenţei va fi cel puţin egală cu valoarea serviciului datoriei Operatorului pentru acel an.


Operatorul va plăti Autorităţii Delegante o redevenţă în termenii şi condiţiile prevăzute mai jos:

1) Redevenţa va fi o sumă fixă  egală cu ____________lei;
2) Redevenţa se va fi plăti în fiecare an de către Operator pentru exerciţiul financiar în curs, dar numai după Data Intrării în Vigoare şi includerea în preţ/tarif, în tranşe trimestriale plătibile până la data de 15 a ultimei luni din trimestru.
3) Plata Redevenţei va reveni exclusiv Operatorului, iar acesta nu va avea dreptul să considere faptul că Autoritatea Deleganta nu a solicitat efectuarea plăţii ca un motiv pentru neefectuarea de către Operator la timp a plăţilor privind Redevenţa;
4) Valoarea şi scadenţa Redevenţei pot fi modificate prin acordul Părţilor;
5) Redevenţa va reveni Localităţilor semnatare, Proporţional ;
6) În cazul unui transfer către Asociaţie a competenţelor Localităţilor privind Serviciile, Redevenţa se va plăti Asociaţiei ;
7) În cazul înlocuirii sistemului Redevenţei cu un nou sistem  de amortizări şi provizioane, acest nou sistem va fi automat aplicat prezentului Contract de delegare.

Articolul 40 – Garanţiile oferite de Operator
1. Pentru a asigura buna executare a prezentului Contract de Delegare şi pentru a permite, în toate situaţiile, continuitatea Serviciilor delegate pe întreaga durată a Contractului de Delegare, Autoritatea Delegantă poate solicita Operatorului ca în termen de cel mult 90 de zile de la data semnării Contractului de Delegare să depună, cu titlu de garanţie, o sumă fixă reprezentând o cotă-parte în procent de 5 % din suma obligaţiei de plată datorate de către Operator pentru primul an de exploatare, valabilă pe toată durata contractului.
2. Operatorul are dreptul de a substitui Depozitul de Garanţie pentru valoarea Garanţiei actuale oricând pe Durata prezentului Contract de Delegare cu o scrisoare de Garanţie Bancară, la prima cerere, emisă de o instituţie bancară agreată de către Autoritatea Delegantă. 

3. Operatorul se obligă în mod irevocabil să asigure valabilitatea acestei garanţii, pe întreaga durată a prezentului Contract de Delegare.

Articolul 41 – Sistemul de Garanţii
1. Autoritatea Delegantă are dreptul să reţină din valoarea Garanţiei, în mod Proporţional, în cazul în care Operatorul nu plăteşte unele sume datorate Autorităţii Delegante în temeiul prezentului Contract de Delegare, în special în cazurile prevăzute în art. 39 alin. 2 pct. 2, art. 51 alin.2  şi art. 57 alin. 6.
2. În cazul executării Garanţiei, Operatorul trebuie să reconstituie în întregime valoarea Garanţiei în termen de 3 luni de la data fiecărei reţineri de către Autoritatea Delegantă sau de către oricare dintre Localităţile semnatare.

3. În cazul în care Operatorul nu reîntregeşte valoarea Garanţiei în termenul prevăzut la alin. 3 de mai sus, Autoritatea Delegantă, după o notificare oficială de 15 (cincisprezece) zile calendaristice, are dreptul să hotărască încetarea Contractului prevăzută în art. 64 de mai jos.

CAPITOLUL II – SISTEMUL CONTABIL
Articolul 42 – Principiul separaţiei între activităţi
1. Operatorul se obligă să ţină un sistem de contabilitate general conform normelor legale şi reglementare aplicabile în România privind ţinerea evidenţelor contabile specifice scopului prezentului Contract de Delegare. 
2. În cursul Perioadei de Tranziţie, Operatorul trebuie de asemenea să implementeze un sistem operaţional de contabilitate analitică, conform prevederilor art. 29 din Dispoziţiile Speciale – Partea Comună.

Articolul 43 – Amortizare şi Provizioane 
1. Amortizarea definită conform legislaţiei fiscale, se aplică la valoarea de intrare a unui bun şi se întinde pe întreaga durată de viaţă contabilă a sa. 
2. Provizioanele pentru Uzura Morală se aplică tuturor Bunurilor de Retur, care pot sau nu să fie reînnoite, finanţate de Operator. Scopul lor este acela de a permite reconstituirea capitalului investit de către Operator în numele Autorităţii Delegante. Acestea se aplică doar primului bun nou achiziţionat de Operator, cu excluderea acelor bunuri achiziţionate în scopul înlocuirii bunurilor atribuite în administrare şi folosinţă iniţial de către Autoritatea Delegantă. 
Rata anuală a acestor provizioane, reprezintă raportul dintre valoarea de achiziţie a bunului, pe de o parte, şi numărul de ani rămaşi până la expirarea duratei normale a Contractului de Delegare sau numărul 10 (zece) dacă au rămas mai puţin de 10 (zece) ani până la data respectivă, pe de altă parte.

3. Provizioanele de înlocuire se aplică fiecărui Bun de Retur ce poate fi înlocuit. Acestea se constituie în anticiparea înlocuirii bunului de către Operator. 

Când bunul este înlocuit, valoarea de achiziţie a bunului este înregistrată în bilanţ la activ şi Provizionul acumulat în bilanţ la pasiv este transferat, după ajustare, în contul „Drepturilor Autorităţii Delegante”, un cont de debit al bilanţului ce priveşte partea Autorităţii Delegante din Bunurilor de Retur fixe.

Ajustări vor fi operate fie prin majorarea rezervelor de depreciere ale Provizionului de înlocuire, dacă Provizionul este insuficient, cu un debit ce corespunde contului de profit şi pierderi, fie prin retragerea rezervelor de depreciere din contul Provizionului de înlocuire, dacă acesta este excedentar, cu un credit ce corespunde contului de profit şi pierderi.

Deficitul sau excedentul Provizionului de înlocuire este definit astfel:

a. pentru bunuri primite de la Autoritatea Delegantă sau finanţate de terţi, ca diferenţă între valoarea de achiziţie a bunului ce rezultă din înlocuire şi valoarea totală a Provizionului acumulat în pasivul bilanţului.

b. pentru bunuri finanţate de Operator, ca diferenţă între pe de o parte, diferenţa dintre valoarea de achiziţie a bunului ce rezultă din înlocuire şi cea a bunului înlocuit anterior, şi pe de alta parte, valoarea totală a Provizionului acumulat în pasivul bilanţului.

Evoluţia costului de înlocuire previzional al Bunurilor de Retur ce vor fi înlocuite este stabilit prin utilizarea unui index. Aceasta metodă este propusă de Operator şi aprobată de Autoritatea Delegantă.

4. Provizionul pentru Lucrările Planificate de Întreţinere permite repartizarea Lucrărilor Planificate de Întreţinere pe mai mulţi ani, conform regulilor contabile şi legislaţiei fiscale.

5. Durata de Viaţă Tehnică trebuie să fie cea fixată în anexa nr.3 la Dispoziţiilor Speciale – Partea de Apă şi/sau anexa nr. 3 la Dispoziţiilor Speciale – Partea de Canalizare pentru bunurile luate în considerare.

Articolul 44 – Proceduri contabile specifice pentru Bunurile de Retur
Părţile precizează că dispoziţiile prezentului articol se vor aplica în măsura în care prevederile legale aplicabile o vor permite.

1. Bunurile de Retur ce nu pot fi înlocuite

Bunurile de Retur transmise în administrarea şi folosinţa Operatorului ce nu pot fi înlocuite de Autoritatea Delegantă sunt înregistrate  în contabilitate ca mijloace fixe în activul bilanţului, şi ca „Drepturi ale Autorităţii Delegante” în pasivul bilanţului, sau, dacă acele bunuri sunt finanţate de terţi, în contul de pasiv „Finanţări din partea Terţilor”.

Acele bunuri fac obiectul amortizărilor pe perioada Duratei de Viaţă Tehnică, prin deduceri ale rezervelor de depreciere corespunzătoare din contul „Drepturile Autorităţii Delegante”, sau, dacă este cazul, din contul „Finanţări din partea Terţilor”, fără  a afecta contul de profit şi pierderi.

2. Bunurile de Retur ce pot fi înlocuite

Bunurile de Retur transmise în administrare şi folosinţă Operatorului ce pot fi înlocuite de Autoritatea Delegantă sunt înregistrate în contabilitate ca mijloace fixe în activul bilanţului şi ca „Drepturi ale Autorităţii Delegante” în pasivul bilanţului.

Acele Bunuri de Retur fac obiectul:

a) unei Amortizări pe parcursul Duratei lor de Viaţă Tehnică, prin deducerea rezervelor aferente deprecierii din contul „Drepturile Autorităţii Delegante” sau, dacă este cazul, din contul „Finanţări din partea Terţilor”, fără să afecteze contul de profit şi pierderi.

b) unui Provizion de înlocuire înregistrat în contabilitate în activul bilanţului şi ca o cheltuială în contul de profit şi pierderi. Deprecierea anuală corespunzătoare este egală cu suma dintre valoarea de achiziţie repartizată pe Durata de Viaţă Tehnică pe de o parte şi a variaţiei anuale a valorii de înlocuire previzionate, pe de alta parte.

După înlocuire, bunul este transferat în categoria definită la alin. 1 de mai sus sau la alin. 4 de mai jos.

La Data Intrării în Vigoare, pentru Bunurile de Retur transmise în administrare şi folosinţă Operatorului de Autoritatea Delegantă, un Provizion de înlocuire iniţial este înregistrat în pasivul bilanţului Operatorului şi înregistrat contabil în Bunurile de Retur pentru a creşte Durata de Viaţă Tehnică reziduală.

3. Bunuri de Retur ce nu pot fi înlocuite, finanţate de Operator

Bunurile de Retur ce nu pot fi înlocuite, finanţate de Operator, sunt înregistrate contabil ca mijloace fixe în activul bilanţului, fără a afecta „Drepturile Autorităţii Delegante”.

Acele Bunuri de Retur fac obiectul:

a) unui Provizion pentru Uzură Morală  înregistrat contabil în activul bilanţului şi ca o cheltuială în contul de profit şi pierderi;

b) unui Provizion pentru depreciere deductibil din „Provizioanele pentru Uzură Morală” din pasiv, fără a afecta contul de profit şi pierderi.

4. Bunuri de Retur ce pot fi înlocuite, finanţate de Operator

Bunurile de Retur ce pot fi înlocuite, finanţate de Operator sunt înregistrate contabil ca mijloace fixe în activul bilanţului, fără a afecta „Drepturile Autorităţii Delegante”.

Acele Bunuri de Retur fac obiectul:

a) unui Provizion pentru Uzură Morală  înregistrat contabil în pasivul bilanţului şi ca o cheltuială în contul de profit şi pierderi.

b) unui Provizion pentru depreciere înregistrat ca o cheltuială în contul de profit şi pierderi.

c) unui Provizion de înlocuire înregistrat contabil în pasivul bilanţului şi ca o cheltuială în contul de profit şi pierderi. Deprecierea anuală corespunzătoare este egală cu variaţia anuală a valorii de înlocuire previzionate.

5. Bunurile de Retur prin accesiune

Procedura de înregistrare contabilă a Bunurilor de Retur prin accesiune, astfel cum sunt definite mai sus, este aceeaşi ca pentru Bunurile de Retur finanţate de Operator, conform alin. 3 sau 4 de mai sus.

6. Bunurile de Retur finanţate de Terţi

Procedura de înregistrare contabilă a Bunurilor de Retur finanţate de Terţi este aceeaşi ca pentru bunurile atribuite de către  Autoritatea Delegantă, conform alin. 1 sau 2 de mai sus.

Articolul 45 – Procedura de înregistrare contabilă a bunurilor Operatorului
Procedura de înregistrare contabilă a Bunurilor de Preluare şi a Bunurilor Proprii este cea prevăzută de legislaţia fiscală şi contabilă aplicabilă societăţilor comerciale.

TITLUL III  – CONTROLUL SERVICIILOR DELEGATE

Articolul 46 – Întinderea controlului exercitat de Autoritatea Delegantă
1. Autoritatea Delegantă are competenţa generală de exercitare a controlului economic, financiar şi tehnic asupra Operatorului. Operatorul consimte să se supună controlului exercitat de Autoritatea Delegantă în ceea ce priveşte executarea prezentului Contract de Delegare. Controlul este pe de o parte tehnic şi pe de altă parte economico-financiar, ţinând seama de faptul că exercitarea controlului de către Autoritatea Delegantă nu trebuie să aducă atingere autonomiei de gestiune a Operatorului.

2. Autoritatea Delegantă, în conformitate cu prevederile legale şi reglementare aplicabile, stabileşte termenii şi condiţiile de exercitare a controlului său asupra modului de gestiune şi de furnizare de către  Operator a Serviciilor delegate.

Autoritatea Delegantă poate delega uneia sau mai multor persoane exercitarea, integral sau în parte, a controlului sau să apeleze în acest scop la orice persoană, consultant sau expert, la alegerea sa.

În mod special, ori de câte ori consideră că este necesar, Autoritatea Delegantă poate recurge, periodic sau permanent, la expertiză exterioară, prin delegarea, integral sau în parte a atribuţiilor sale de control. Din momentul în care este notificat în legătură cu delegarea şi obiectul acesteia, Operatorul este ţinut de aceleaşi obligaţii privind controlul faţă de expertul exterior ca şi faţă de Autoritatea Delegantă.

3. Autoritatea Delegantă îşi exercită controlul în scopul de a evalua respectarea pe teren şi în evidenţele reale ale Operatorului a obligaţiilor ce-i revin conform prezentului Contract de Delegare, şi, în special, obiectivele de performanţă definite în art. 27- 41 din Dispoziţiile Speciale – Partea Comună.

4. Operatorul nu poate sub nici o formă să se prevaleze de acest control sau de oricare dintre prevederile prezentului Contract de Delegare pentru a fi exonerat, integral sau parţial, de obligaţiile ce-i revin conform prezentului Contract de Delegare.

5. Operatorul se angajează să depună toate diligenţele, din proprie iniţiativă, pentru exercitarea controlului de către Autoritatea Delegantă în condiţii normale şi să nu împiedice în nici un fel efectuarea acestui control.

6. Exercitarea atribuţiilor de control de către Autoritatea Delegantă nu poate prejudicia gestiunea sau furnizarea de către Operator a Serviciilor delegate.

Articolul 47 – Monitorizarea gestiunii şi furnizării Serviciilor delegate
1. Controlul asupra gestiunii şi furnizării Serviciilor delegate este asigurat, în numele şi pe seama Autorităţii Delegante, de către Asociaţie.

2.  Autoritatea Delegantă îşi exercită controlul şi toate atribuţiile sale conform prevederilor legale şi reglementare ce guvernează activitatea Operatorului, precum şi prezentului Contract de Delegare.

3.  Pentru a permite Asociaţiei să îşi exercite controlul, Operatorul se angajează să îi pună la dispoziţie orice documente contabile, tehnice sau alte documente oficiale în conformitate cu legislaţia în vigoare şi să îi permită accesul, la faţa locului, la orice evidenţe sau registre în legătură cu furnizarea Serviciilor delegate. Aceasta atribuţie de control a Autorităţii Delegante trebuie exercitată cu respectarea autonomiei de gestiune a Operatorului şi fără a interveni în domeniul deciziilor de conducere şi funcţionării societăţii.

4 - Autoritatea Delegantă poate inspecta la faţa locului sau prin intermediul probelor, prin Asociaţie, astfel cum este menţionat la alin. 1. de mai sus sau, prin delegarea de către Asociaţie a unor experţi independenţi având competenţa necesară, toate conturile Operatorului.

Articolul 48 – Rapoartele Anuale
1. Pentru a permite controlul economic, financiar şi tehnic al Contractului de Delegare, Operatorul se angajează să prezinte anual Autorităţii Delegante următoarele rapoarte:

a) cel mai târziu cu 30 (treizeci) de zile înainte de începutul fiecărui exerciţiu financiar, programul activităţilor planificate. În termen de cel mult 15 (cincisprezece) zile de la începutul anului financiar, Operatorul va prezenta raportul actualizat incluzând preţurile şi tarifele fixate pentru următorul an financiar;

b) în termen de o lună de la aprobarea conturilor de către organul decizional al  Operatorului, la încheierea anului financiar, un raport de gestiune, un raport tehnic, un raport de performanţă şi planul financiar pe 5 (cinci) ani.

2. Programul activităţilor planificate include şi planul previzional de producţie pentru anul următor, care este transmis Autorităţii Delegante cel mai târziu cu 30 (treizeci) de zile înainte de începutul noului an fiscal şi planul de investiţii inclus în bugetul previzional.

3. Raportul de gestiune include şi bilanţul, contul de profit şi pierderi, planul financiar, raportul de audit, o trecere în revistă a acţiunilor sociale, un tablou sumar al poliţelor de asigurare valabile şi, dacă este cazul, modificările aduse de Operator procedurilor interne de achiziţii publice menţionate în art. 14 alin. 14.3 din Dispoziţiile Speciale – Partea Comună.

Raportul Anual va cuprinde cel puţin următorii indicatori financiari: debite, credite, necesarul pentru trezorerie.

După terminarea Perioadei de Tranziţie Raportul Anual va include o perspectivă dinamică ce va arata evoluţia şi tendinţa facturilor neplătite pentru ultimele perioade, dacă este necesar.

În cazul în care Autoritatea Delegantă va considera că indicatorii financiari pot pune în pericol continuitatea afacerii, Operatorul va prezenta un plan de acţiune pentru a îmbunătăţi indicatorii financiari pentru perioada următoare. În cazul în care Operatorul nu reuşeşte să amelioreze situaţia, Autoritatea Delegantă poate hotărî sa preia gestiunea Serviciilor delegate pentru a le asigura continuitatea.
4. Raportul tehnic priveşte separat, pe de o parte apa potabilă şi canalizarea, iar pe de altă parte fiecare grup de Zone Urbane din Aria Delegării. Acest raport va cuprinde următoarele elemente, cu detalii despre evoluţia lor în ultimele patru exerciţii financiare:

- numărul de Utilizatori;

- volumele facturate;

- numărul de Branşamente şi Racorduri cu contor şi fără  contor realizate în cursul exerciţiului financiar, pentru fiecare tip şi diametru, pentru apă şi canalizare precum şi investiţiile în legătură cu Branşamentele şi Racordurile noi, conform prevederilor art. 39 alin. 39.2 din Dispoziţiile Speciale – Partea Comună;

- lungimea reţelelor;

- rezultatul tehnic în ceea ce priveşte producţia şi diferitele modalităţi de transport şi alimentare, cu precizarea obiectivelor de îmbunătăţiri stabilite pentru următorul exerciţiu financiar şi a rezultatelor pentru anul precedent;

- statisticile privind întreruperile în furnizarea serviciului şi timpul de aşteptare;

- rata Indicatorilor de Performanţă estimată la sfârşitul exerciţiului financiar, conform prevederilor art. 39 alin. 39.2 din Dispoziţiile Speciale – Partea Comună.

5. Raportul de performanţă evidenţiază rezultatele gestiunii Utilizatorilor, gestiunii comerciale şi productivităţii, conform criteriilor definite în art. 31, art. 32 şi art. 33 din Dispoziţiile Speciale – Partea Comună.

6. Planul financiar pe cinci ani detaliază evoluţia preţurilor/tarifelor şi veniturilor, previziunile pentru costuri şi investiţii pe categorii de lucrări şi planul de finanţare. Acest plan este actualizat anual şi este elaborat în scop informativ.

7. Refuzul Operatorului de a prezenta oricare dintre documentele menţionate în prezentul capitol la termenele prevăzute constituie o încălcare a contractului.

Articolul 49 – Revizuirea  la cinci ani
Înainte de încheierea Perioadei de Tranziţie şi a fiecărei perioade de cinci ani ce urmează acesteia, Autoritatea Delegantă verifică rezultatele Operatorului, conform prevederilor Titlului IV din Dispoziţiile Speciale – Partea Comună.

Părţile se întâlnesc pentru a verifica starea Serviciilor delegate, evaluează observaţiile rezultate din controlul efectuat de Autoritatea Delegantă, convin asupra eventualelor penalităţi şi elaborează de comun acord modificările necesare la prezentul Contract de Delegare, în special în ceea ce priveşte preţurile şi tarifele.

Autoritatea Delegantă îi va transmite Operatorului comentariile sale cel mai târziu în termen de 30 (treizeci) de zile calendaristice de la data primirii documentului ce prezintă verificarea din cinci în cinci ani. Operatorul îi va răspunde Autorităţii Delegante în termen de 15 (cincisprezece) zile calendaristice.
Articolul 50 – Finanţarea costurilor cu studiile şi controalele
1. Operatorul poate contribui anual la finanţarea costurilor aferente studiilor şi controalelor pe care Autoritatea Delegantă le-a întreprins prin intermediul unor terţi, în aplicarea prezentului articol, în legătură exclusiv cu furnizarea Serviciilor delegate, până la:

(a) 0,2% (zero virgulă doi la sută) din cifra de afaceri a exerciţiului financiar anterior;

(b) 0,5% (zero virgulă cinci la sută) din cifra de afaceri a exerciţiului financiar anterior pentru anul în care este programat controlul pe cinci ani definit în art. 49 de mai sus.
Procentajele de mai sus sunt stabilite pentru Perioada de Tranziţie precum şi pentru următoarea perioada de cinci ani, la sfârşitul căreia vor fi ajustate de către Autoritatea Delegantă şi Operator, putând fi modificate pentru următoarele perioade, prin acordul Părţilor.

2. Fără a aduce atingere aplicării prevederilor alin.1 de mai sus, finanţarea studiului care, conform prevederilor art. 37 alin. 37.3 din Dispoziţiile Speciale – Partea Comună, trebuie să stabilească metodologia verificărilor întreprinse o dată la cinci ani şi să definească obiectivele Indicatorilor de Performanţă ai Serviciilor delegate pentru sfârşitul Perioadei de Tranziţie, poate fi de asemenea pus în sarcina Operatorului, până la un prag de 0,2 % din cifra de afaceri a exerciţiului financiar anterior Datei Intrării în Vigoare.

3. În limita sumelor ce rezultă din aplicarea alin. 1 şi 2 de mai sus, Operatorul va plăti direct persoanele care efectuează studiile şi controalele, la cererea Autorităţii Delegante.

Articolul 51– Penalităţi Contractuale
1. Penalităţile prevăzute în Titlul IV din Dispoziţiile Speciale – Partea Comună sunt impuse, dacă este cazul, Operatorului, fără a aduce atingere aplicării art. 64, art. 65 şi art. 66 de mai jos.

Operatorul este exonerat de plata Penalităţilor Contractuale, în cazurile prevăzute de art. 70 de mai jos şi în art. 42 din Dispoziţiile Speciale – Partea Comună sau în situaţia în care încălcarea este direct legată de factori care au justificat, din iniţiativa Operatorului, o cerere de aplicare a art. 63 de mai jos.

2. Penalităţile prevăzute la alin. 1 de mai sus sunt sume globale şi pot fi cerute Operatorului imediat. În nici un caz Operatorul nu poate recurge la aceste plăţi în scopul limitării răspunderii sale. Penalităţile se aplică independent de eventualele daune interese. Ele pot fi reţinute de Autoritatea Delegantă sau de oricare dintre Localităţile semnatare din valoarea Garanţiei, conform art. 41 de mai sus.

3. Autoritatea Delegantă răspunde pentru acţiunile nejustificate, care afectează furnizarea Serviciilor delegate şi provoacă prejudicii, îndeosebi în ceea ce priveşte procedurile de aprobare a preţurilor şi tarifelor şi anexele propuse de Operator. În aceste cazuri Autoritatea Delegantă va plăti Operatorului daune interese, fără  alte penalităţi. 
TITLUL IV– DISPOZIŢII FINALE

CAPITOLUL I – DURATA PREZENTULUI CONTRACT DE DELEGARE

Articolul 52 – Data Intrării în Vigoare şi Condiţii
Data Intrării în Vigoare a prezentului Contract de Delegare este data la care următoarele Condiţii Suspensive au fost îndeplinite sau se va renunţa la acestea : 

- angajarea personalului de la operatorii existenţi la Operatorul delegat;   

- novarea contractelor cu furnizorii şi cu clienţii prin schimbarea operatoriilor existenţi cu  Operatorul delegat;

- obţinerea / depunerea cererii pentru obţinerea, de către Operator, a Licenţei de operare a Serviciilor, eliberată de Autoritatea de Reglementare;
- obţinerea / depunerea cererii pentru obţinerea, de către Operator, a Autorizaţiilor de Mediu; 

- obţinerea / depunerea cererii pentru obţinerea, de către Operator, a Autorizaţiei de Gospodărire a Apelor de către Operator; 

- etc ...

Notificarea înregistrării oficiale a contractului de către Autoritatea Delegantă va fi efectuată în termen de 10 (zece) zile de la data semnării şi trimisă Operatorului de către Autoritatea Delegantă.

În cazul în care depunerea Garanţiei este necesară şi lipsesc Garanţiile astfel cum sunt definite de art. 40 şi art. 41, Părţile iniţiază semnarea Contractului de Garanţie în 30 (treizeci) de zile de la data definită în art. 40 alin.1, anume înregistrarea Operatorului.

În cazul în care limita de timp nu este prelungită, prezentul Contract de Delegare va fi anulat aşa cum este specificat în art. 65 de mai jos.

Articolul 53 – Durata şi prelungirea
1 -  Prezentul Contract de Delegare este încheiat pe o perioada de 30 (treizeci) de ani de la Data Intrării în Vigoare. Sfârşitul acestei perioade marchează data de expirare normală a prezentului Contract de Delegare.
2 - Prezentul Contract de Delegare poate fi prelungit pentru una sau mai multe perioade, ale căror durate sunt stabilite prin act adiţional la prezentul Contract de Delegare, conform legislaţiei în vigoare.

Partea care propune prelungirea prezentului Contract de Delegare trebuie să notifice celeilalte Părţi intenţia sa cu cel puţin 3 (trei) ani înainte de expirarea duratei iniţiale a prezentului Contract de Delegare, sau cu cel puţin cu 1 (un) an înainte de expirarea perioadei de prelungire prealabilă.

Lipsa unui răspuns din partea celeilalte Părţi, în decurs de 3 (trei) luni de la data notificării prevăzute la alineatul precedent, care să exprime intenţia sa de a prelungi prezentul Contract de Delegare echivalează cu un refuz al prelungirii propuse.

Articolul 54 – Reînnoirea prezentului Contract de Delegare
Dacă legislaţia în vigoare o permite, cu cel puţin 3 (trei) ani înainte de expirarea Contractului de Delegare iniţial, Operatorul trebuie să informeze Autoritatea Delegantă despre intenţia sa de a obţine sau  nu reînnoirea prezentului Contract de Delegare, prin scrisoare recomandată cu confirmare de primire sau prin scrisoare remisă prin curier cu dovadă de primire.

Autoritatea Delegantă trebuie să-i comunice Operatorului răspunsul său cel mai târziu după 1 (un) an de la data primirii notificării despre cererea de reînnoire.

Lipsa notificării de către Operator sau lipsa răspunsului Autorităţii Delegante privind reînnoirea prezentului Contract de Delegare în termenele prevăzute în alineatele precedente echivalează cu un refuz de reînnoire.

CAPITOLUL II – EXPIRAREA PREZENTULUI CONTRACT DE DELEGARE

Articolul 55 – Motive de expirare a Prezentului Contract de Delegare
Prezentul Contract de Delegare expiră fie la data normală prevăzută în art. 53 sau art. 54 de mai sus, fie înaintea acesteia în cazurile prevăzute de art. 59, art. 63-65 sau art. 70 de mai jos.

Articolul 56 – Continuitatea Serviciilor 
Indiferent de modul de expirare a prezentului Contract de Delegare, Autoritatea Delegantă este îndreptăţită, în cursul ultimelor 6 (şase) luni ale Contractului de Delegare, să ia toate măsurile necesare pentru a asigura continuitatea Serviciilor şi, în special, toate măsurile utile în vederea facilitării tranziţiei de la prezentul Contract de Delegare la un nou sistem operaţional, fără ca prin aceasta Operatorul să aibă dreptul la vreo indemnizaţie sau compensaţie.

Articolul 57 – Returnarea Bunurilor către Autoritatea Delegantă
1. La data expirării prezentului Contract de Delegare, Autoritatea Delegantă se substituie de drept Operatorului în privinţa tuturor drepturilor sale în legătură cu Bunurile de Retur.

2. La aceeaşi dată, Operatorul trebuie să înapoieze Autorităţii Delegante toate Bunurile de Retur, cu titlu gratuit, bine întreţinute şi în stare de funcţionare în vederea îndeplinirii funcţiilor corespunzătoare până la expirarea Duratei lor de Viaţă Tehnică.

3. Oricare ar fi motivul încetării prezentului Contract de Delegare, Uzura Morală care nu a fost Amortizată constituie o datorie a Autorităţii Delegante faţă de Operator, neimpozabilă din punct de vedere al impozitului pe profit.  
4. Oricare ar fi motivul expirării prezentului Contract de Delegare, Provizioanele pentru înlocuire înregistrate în bilanţul Operatorului constituie o datorie a Operatorului faţă de Autoritatea Delegantă.

5. Oricare ar fi motivul încetării prezentului Contract de Delegare, deficitul potenţial al investiţiilor contractuale legate de Lucrările de Înlocuire constituie o datorie a Operatorului faţă de Autoritatea Delegantă. Acel deficit apare în cazul unei diferenţe pozitive între valoarea curentă a bugetului contractual prevăzut în art. 21 de mai sus, dacă este cazul ajustat pro rata pentru perioada de timp scursă de la Data Intrării în Vigoare, pe de o parte, şi valoarea actuală a tuturor Lucrărilor de Înlocuire efectuate de la Data Intrării în Vigoare, la care se adaugă Provizioanele de înlocuire înregistrate în bilanţul Operatorului la data expirării, pe de altă parte.

6. Dacă este necesar, se va opera compensaţia între sumele pe care Părţile şi le datorează reciproc, în temeiul prezentului Contract de Delegare şi ca o consecinţă a expirării sale. Autoritatea Delegantă poate pretinde sumele restante ce îi sunt datorate din Garanţie.

Articolul 58 – Luarea în primire a Bunurilor de către Autoritatea Delegantă
1. La data expirării prezentului Contract de Delegare, Autoritatea Delegantă poate (fără a fi obligat să procedeze astfel) să îşi recupereze, integral sau în parte, Bunurile de Preluare, precum şi stocurile necesare gestiunii normale a Serviciilor, în schimbul unei compensaţii.

În cazurile de expirare prevăzute în art. 53 şi art. 54 de mai sus şi art. 59 de mai jos, Autoritatea Delegantă va notifica Operatorului intenţia sa de a răscumpăra Bunurile de Preluare cu cel puţin 6 (şase) luni înainte de data expirării şi, în alte cazuri, la data expirării prezentului Contract de Delegare.

2. Valoarea Bunurilor de Preluare este stabilită pe cale amiabilă de către Părţi ori, în cazul în care acest lucru nu este posibil, de către un expert ales de Părţi de comun acord. Dacă Părţile nu ajung la un acord în privinţa numiri expertului se vor aplica corespunzător prevederile art. 69 din prezentul Contract.

3. Termenele şi condiţiile de plată sunt stabilite prin acordul părţilor, iar dacă nu se ajunge la un astfel de acord plata va fi efectuată la data returnării bunurilor, dar nu mai târziu de data expirării prezentului Contract de Delegare

Articolul 59 – Luarea în primire a bunurilor în cazul încetării înainte de termen a prezentului Contract
În cazul încetării înainte de termen a prezentului Contract de Delegare, Operatorul se obligă să pună la dispoziţia Autorităţii Delegante, în stare de funcţionare acceptabilă în vederea îndeplinirii funcţiilor corespunzătoare până la expirarea Duratei lor de Viaţă Tehnică, toate Bunurile de Retur şi Bunurile de Preluare, fără a se aduce prin aceasta atingere aplicării, dacă e cazul, art. 57 şi art. 58 de mai sus.

CAPITOLUL III – MODIFICAREA TERMENILOR ŞI CONDIŢIILOR PREZENTULUI CONTRACT DE DELEGARE

Articolul 60 – Modificarea de comun acord 
Autoritatea Delegantă şi Operatorul pot, oricând, prin act adiţional la prezentul Contract de Delegare, să modifice de comun acord prevederile prezentului Contract de Delegare.

Articolul 61 – Modificarea unilaterală
Pentru motive excepţionale legate de interesul local sau naţional Autoritatea Delegantă poate impune modificări unilaterale ale condiţiilor prezentului Contract de Delegare. În cazul în care aceste modificări îi provoacă prejudicii Operatorului, Autoritatea Delegantă îi va plăti acestuia o despăgubire pentru pierderile sale şi/sau Părţile vor conveni modificări financiare corespunzătoare ale prezentului Contract de Delegare.

Articolul 62 – Modificarea datorată unei schimbări semnificative a condiţiilor economice
1. În situaţia în care, independent de Operator şi de voinţa sa, prevederi legale noi, constrângeri tehnice de orice natură sau, în general, evenimente grave şi neprevăzute, datorate sau nu Autorităţii Delegante, alterează echilibrul economico-financiar al furnizării Serviciilor delegate şi dacă dezechilibrul rezultat nu poate fi remediat prin modificările / ajustările de preţuri şi tarife prevăzute în Titlul III al Dispoziţiilor Speciale – Partea Comună, Părţile convin să renegocieze termenii şi condiţiile Contractului de Delegare, în urma notificării scrise provenind de la oricare dintre Părţi, în scopul revenirii la echilibrul economico-financiar al furnizării Serviciilor delegate.

În acest caz, Părţile se angajează să depună toate diligenţele pentru a ajunge la o înţelegere privind modificarea termenilor prezentului Contract de Delegare în termen de 3 (trei) luni de la data notificării prevăzute în alineatul precedent. Acest termen poate fi prelungit cu încă atât o singură dată, la cererea oricăreia dintre Părţi. 

2. În cazul unor schimbări semnificative ale condiţiilor economice, astfel cum sunt acestea definite la punctul 1 de mai sus şi până la ajungerea la înţelegerea prevăzută în la punctul 1 de mai sus, Operatorul se angajează să ia toate măsurile rezonabile pentru a asigura continuitatea Serviciilor delegate, fără a aduce atingere, corelativ obligaţiei de furnizare a mijloacelor adecvate, dreptului său la o dreaptă compensaţie egală cu pierderile suferite în perioada cuprinsă între data notificării schimbării condiţiilor economice şi Data Intrării în Vigoare a modificării Contractuale.

3. În cazul în care, după maximum 6 (şase) luni de la data notificării prevăzute la punctul 1 de mai sus, schimbarea condiţiilor economice nu a fost remediată şi una dintre Părţi consideră că un acord este improbabil, mai ales dacă Operatorul estimează că echilibrul financiar al furnizării Serviciilor delegate este în mod iremediabil distrus, prezentul Contract de Delegare poate înceta prin notificarea scrisă trimisă de oricare dintre Părţi cu cel puţin 30 (treizeci) zile calendaristice în prealabil.

În cazul încetării Contractului de Delegare prin aplicarea prezentului articol, fără a aduce atingere aplicării, după caz, a art. 57 şi art. 58 de mai sus, Autoritatea Delegantă va plăti Operatorului o despăgubire egală cu pierderile suferite în perioada cuprinsă între data notificării schimbării condiţiilor economice şi data încetării Contractului de Delegare calculată prin însumarea următoarelor valori:

a) produsul dintre numărul de ani rămaşi de la data răscumpărării până la data normală de expirare a prezentului Contract de Delegare, conform art. 53 alin. 1 de mai sus şi media profitului net al Operatorului, rezultat după plata impozitelor, corespunzător anilor trecuţi de la sfârşitul Perioadei de Tranziţie.

b) o ajustare ce va ţine cont de variaţiile profitului său; această ajustare, pozitivă în cazul unei creşteri a profiturilor şi negativă în cazul unei scăderi, este egală, pentru prima rată anuală a răscumpărării, cu jumătate din variaţia medie anuală a profiturilor pentru ultimii şapte ani financiari de dinaintea notificării de răscumpărare, pentru a doua rată anuală cu dublul acelei jumătăţi, pentru a treia rată anuală cu triplul, pentru ratele rămase suma menţionată mai sus păstrându-se aceeaşi.

în cazul în care personalul nu este reangajat de către Autoritatea Delegantă sau de viitorul Operator, o sumă egală cu diferenţa dintre sumele plătite personalului disponibilizat, conform Codului Muncii, şi Provizioanele pentru pensionare înregistrate în contabilitatea Operatorului
CAPITOLUL IV  - MĂSURI ADMINISTRATIVE ŞI PENALITĂŢI

Articolul 63 –Substituirea Operatorului
1. În cazul unor nerespectări frecvente sau unei neexecutări grave ori a unei încălcări grave din partea Operatorului în ceea ce priveşte obligaţiile ce-i incumbă conform prezentului Contract de Delegare, în special dacă ameninţă siguranţa publică sau dacă Serviciile sunt furnizate doar parţial, Autoritatea Delegantă îl va soma pe Operator printr-o notificare scrisă, care va arăta cu precizie care sunt faptele ce-i sunt imputate, să remedieze această situaţie într-un termen fixat, care începe să curgă din ziua primirii notificării şi care nu poate fi mai mare de 10 (zece) zile calendaristice în cazul în care este ameninţată siguranţa publică şi 180 (o sută optzeci) de zile calendaristice în toate celelalte cazuri.
2. Dacă la data expirării termenului fixat în somaţie, Operatorul nu şi-a îndeplinit obligaţiile pe care nu le executase sau le executase necorespunzător, Autoritatea Delegantă  poate, pe cheltuiala şi pe riscul Operatorului, sa inceteze prezentul Contract de Delegare si sa atribuie gestiunea Serviciilor unui alt operator
3. Fără efectuarea altor formalităţi, Autoritatea Delegantă sau oricare dintre Localităţile semnatare poate deduce orice cheltuială, necesară punerii în aplicare prezentului articol, din suma Garanţiei specificate în art. 40 şi art. 41 de mai sus.

Articolul 64 – Încetarea Contractului de Delegare din vina Operatorului
1. În cazul unei neexecutări serioase şi nejustificate sau a unei încălcări grave din partea Operatorului în îndeplinirea oricăreia dintre obligaţiile ce-i incumbă conform prezentului Contract de Delegare şi, în special, într-unul din următoarele cazuri:

a) absenţa depunerii sau furnizării Garanţiei;

b) nerespectarea repetată sau prelungită a exigenţelor tehnice aplicabile în furnizarea Serviciilor delegate;

c) nerespectarea normelor de siguranţă;

d) neglijarea sau întreruperea furnizării Serviciilor delegate din vina Operatorului;

e) obstrucţionarea voluntară a controlului exercitat de către Autoritatea Delegantă;

f) refuzul de a se supune somaţiilor Autorităţii Delegante,
sau în cazul în care, în situaţia unui litigiu, nu se ajunge la un acord ca rezultat al aplicării procedurii prevăzute în art. 68 de mai jos, Autoritatea Delegantă sau oricare dintre Localităţile semnatare îl obligă pe Operator, prin notificare scrisă, în care se arată cu precizie faptele ce-i sunt imputate acestuia, să remedieze situaţia într-un termen rezonabil, adaptat situaţiei, care începe să curgă din ziua primirii notificării fără a putea fi mai mare de 180 (o sută optzeci) de zile calendaristice, cu excepţia unor circumstanţe excepţionale.

Termenul de 180 (o sută optzeci) de zile calendaristice prevăzut mai sus poate fi redus la 10 (zece) zile calendaristice în cazul unei neexecutări sau a unei încălcări grave care poate avea un impact imediat asupra siguranţei persoanelor sau a bunurilor afectate Serviciilor delegate sau care poate conduce la întreruperea furnizării acestora.

2. Dacă, la data expirării termenului fixat Operatorului prin notificarea efectuată de către Autoritatea Delegantă, Operatorul nu îşi îndeplineşte obligaţiile pe care nu şi le executase sau le încălcase, Contractul de Delegare poate înceta printr-o a doua notificare transmisă de către Autoritatea Delegantă Operatorului, din vina şi pe cheltuiala şi riscul acestuia din urmă.

3. Încetarea Contractului din culpa Operatorului conduce la excluderea definitivă a Operatorului de la furnizarea Serviciilor, cu obligaţia pentru acesta de a suporta consecinţele financiare ale masurilor luate de Autoritatea Delegantă pentru a asigura continuitatea Serviciilor. În acest scop, Autoritatea Delegantă va asigura furnizarea Serviciilor prin mijloace proprii.

Într-un astfel de caz, Autoritatea Delegantă, care a luat locul Operatorului, poate răscumpăra Bunurile Proprii ale Operatorului, la un preţ stabilit de comun acord sau de un expert.

În urma unei astfel de încetări a Contractului de Delegare, Părţile vor desemna, acţionând rezonabil, în termen de 10 (zece) zile calendaristice de la data notificării încetării, un auditor independent sau, în situaţia în care nu se poate ajunge la un acord privind un auditor acceptabil, un auditor va fi desemnat de către Preşedintele Camerei Auditorilor din România, în scopul de a stabili o Sumă în caz de Încetare Înainte de Termen care să fie aplicabilă.

După determinarea Sumei în caz de Încetare Înainte de Termen, Autoritatea Delegantă va plăti Operatorului Suma în caz de Încetare Înainte de Termen aplicabilă, corespunzătoare culpei Operatorului, mai puţin suma de 10000 Euro care reprezintă prejudicii reparate. Dacă Suma în caz de Încetare Înainte de Termen este inferioară valorii de 10000 Euro, Operatorul va plăti Autorităţii Delegante diferenţa. 

Părţile convin că din cauza caracterului de unicitate al Delegării este dificilă determinarea cu precizie a valorii prejudiciilor reale sau a pierderilor care ar putea fi suferite de Autoritatea Delegantă ca o consecinţă a încetării Contractului de Delegare din culpa Operatorului. De aceea înţeleg şi convin că:

· Operatorul va suporta pierderile şi prejudiciile datorate neîndeplinirii de către el a obligaţiilor ce-i incumbă;

· Suma de 10000 Euro prevăzută mai sus constituie o reparare a prejudiciului nu o penalitate şi este estimată în mod corect şi rezonabil;

· asemenea plată reprezintă o estimare a justei despăgubiri pentru pierderile care pot fi anticipate în mod rezonabil ca un rezultat al unei astfel de încetări.

4. Dacă, la expirarea termenului impus Operatorului de oricare dintre Localităţile semnatare, Operatorul nu îndeplineşte obligaţiile specifice privind Serviciile delegate de pe Aria de competenţă teritorială a sa unde acesta nu a respectat obligaţiile sale, această Localitate este îndreptăţită să se retragă din prezentul Contract de Delegare printr-o notificare scrisă adresată Operatorului.

Condiţiile unei asemenea retrageri vor fi convenite împreună cu celelalte Localităţi semnatare.

În urma unei astfel de retrageri, Localitatea respectivă şi Operatorul vor desemna, acţionând rezonabil în termen de 10 (zece) zile calendaristice de la data notificării retragerii, un auditor independent sau, în situaţia în care nu se poate ajunge la un acord privind un auditor acceptabil, un auditor va fi desemnat de către Preşedintele Camerei Auditorilor din România, în scopul de a stabili o Sumă în caz de Încetare Înainte de Termen aplicabilă.

După determinarea Sumei în caz de Încetare Înainte de Termen, Autoritatea Delegantă va plăti Operatorului Suma în caz de Încetare Înainte de Termen aplicabilă, corespunzătoare culpei Operatorului, mai puţin o sumă, calculată Proporţional, de 10000 Euro care reprezintă prejudicii reparate. Dacă Suma în caz de Încetare Înainte de Termen este inferioară valorii prejudiciului reparat, Operatorul va plăti Localităţii diferenţa. 

Articolul 65 – Alte cazuri de încetare a Contractului de Delegare
1. Contractul de Delegare poate înceta imediat în cazul lichidării judiciare, reorganizării judiciare cu sau fără autorizarea continuării activităţii, faliment în ceea ce-l priveşte pe Operator sau legat de aceasta şi în cazul unei schimbări în condiţiile de control al capitalului său de către acţionari faţă de situaţia de la data semnării prezentului Contract de Delegare, dacă acea schimbare ar putea pune în pericol buna furnizare a Serviciilor delegate.

Încetarea are loc din vina, pe cheltuiala şi pe riscul Operatorului, în condiţiile prevăzute în art. 64 de mai sus şi cu efectele stabilite în art. 66 de mai jos.

2. Contractul de Delegare poate înceta în cazul nerespectării obligaţiilor contractuale de către Autoritatea Delegantă, prin reziliere de către Operator, cu plata de despăgubiri în sarcina Autorităţii Delegante. Operatorul va avea dreptul (dar nu obligaţia) să rezilieze prezentul Contract în caz de încălcare importantă, de către Autoritatea Delegantă, a oricăreia din obligaţiile sale, asumate în baza prezentului Contract, care are un efect negativ semnificativ asupra drepturilor sau obligaţiilor Operatorului, în baza prezentului Contract. În cazul în care Operatorul are dreptul să rezilieze prezentul Contract, se va aplica mutatis mutandis procedura prevăzută la art. 64 alin. 1 şi 2.

3. Contractul de Delegare va înceta de drept în cazul în care Operatorului i se retrage licenţa de operare emisă de A.N.R.S.C. privind furnizarea/prestarea serviciului public de alimentare cu apă şi de canalizare, sau în cazul în care nu îi mai este prelungită de către A.N.R.S.C. licenţa de operare emisă iniţial după expirarea termenului pentru care a fost acordată.

4. Contractul de Delegare va înceta la dispariţia, dintr-o cauză de forţă majoră, a sistemului de alimentare cu apa si de canalizare sau în cazul imposibilităţii obiective a Operatorului de a-l exploata, prin renunţare, fără plata unei despăgubiri.

5. În cazul în care interesul naţional sau local o impune, Contractul de Delegare va înceta prin denunţare unilaterală de către Autoritatea Delegantă, cu plata unei despăgubiri juste şi prealabile în sarcina Autoritatii Delegante.
Articolul 66 – Efectele încetării 
1. La data încetării, din orice motiv, a Contractului de Delegare, Operatorul este obligat să pună la dispoziţia Autorităţii Delegante, la cererea acesteia, resursele integrate gestiunii şi furnizării Serviciilor, îndeosebi personalul operaţional şi de control, precum si toate bunurile necesare Serviciilor, pe care le deţine, pentru întreaga perioada necesară implementării unui nou sistem operaţional şi pentru cel puţin 1 (un) an de la data încetării.

2. Toate consecinţele financiare ale operaţiunilor necesare pentru a asigura continuitatea Serviciilor în cursul perioadei în care este implementat un nou sistem operaţional, vor fi bazate pe condiţiile convenite, fără a aduce atingere aplicării, dacă este cazul, a art. 57, art. 58 şi art. 64 de mai sus.

3. Indiferent de orice prevederi contrare din acest Contract, Autoritatea Delegantă şi Operatorul sunt de acord ca, exceptand cazul în care creditorii Operatorului din Contractele de Imprumut Internationale dispun în scris altfel, la încetarea prezentului Contract de Delegare, indiferent de cauza de încetare, înainte de plata în întregime a tuturor şi oricăror datorii ale Operatorului rezultate din sau in legătura cu Contractele de Împrumut Internaţionale, obligaţia de a rambursa în întregime toate sumele creditului, de a plati orice dobandă, comisioane sau orice alte plăţi datorate şi neplatite conform Contractelor de Împrumut Internaţionale vor fi preluate de noul operator de servicii de alimentare cu apă şi de canalizare care va trebui sa fie acceptabil pentru creditorii Operatorului din Contractele de Împrumut Internaţionale. In cazul in care gestiunea serviciilor nu este incredintata unui alt operator de catre Autoritatea Deleganta, toate obligatiile Operatorului decurgand din Contractele de Imprumut Internationale vor fi preluate de catre Autoritatea Deleganta.
CAPITOLUL V – DIVERSE

Articolul 67 – Legislaţia aplicabilă
Acest Contract de Delegare este guvernat, executat şi interpretat în conformitate cu legea română.

În cazul controverselor asupra termenilor şi definiţiilor din prezentul Contract de Delegare, Părţile vor folosi termenii şi definiţiile folosite în legislaţia română; când nu exista un astfel de echivalent, se va folosi sensul literal al termenilor şi definiţiilor specificate în prezentul Contract de Delegare.

Autoritatea Delegantă şi Operatorul convin că prezentul Contract de Delegare trebuie executat în conformitate cu toate standardele şi normele legale şi reglementare aplicabile, precum şi cu standardele descrise sau menţionate în Dispoziţiile Speciale.


Articolul 68 – Soluţionarea disputelor şi litigiilor
Orice dispută între părţi legată de prezentul Contract de Delegare trebuie negociată în conformitate cu termenii prezentului Contract de Delegare, acordurilor internaţionale şi legislaţiei române. Dacă nu se găseşte o soluţie pe cale amiabilă, disputa va fi soluţionată de instantele judecatoresti competente, potrivit legii.
Articolul 69 – Forţa Majoră 
1. Penalităţile stabilite în art. 51, art. 63 şi art. 64 de mai sus şi în Dispoziţiile Speciale nu se aplică dacă cauza nerespectării sau neîndeplinirii este forta majora.
Forţa majoră, înseamnă un eveniment imprevizibil şi insurmontabil, independent de controlul Autorităţii Delegante sau a Operatorului, şi în special situaţiile de război civil, cataclisme naturale.

2. În cazul în care survine un eveniment precum cel descris la punctul 1 de mai sus, Operatorul trebuie să ia toate măsurile pentru a asigura continuitatea Serviciilor delegate, până la dispariţia acelui eveniment şi revenirea la condiţii normale de furnizare. Apariţia unui astfel de eveniment dă dreptul Operatorului la o justă compensaţie, în cazul în care prejudiciul nu ar fi compensat de aplicarea art. 62 de mai sus.

Dacă problema persistă mai mult de 6 (şase) luni de la data apariţiei evenimentului, fiecare dintre Părţi este îndreptăţită să pună capăt prezentului Contract de Delegare, prin notificare scrisă cu un termen de 30 (treizeci) zile calendaristice, fără a prejudicia aplicarea, dacă este cazul, art. 57 şi art. 58 de mai sus, în caz de Forţă Majoră.
Articolul 70 – Integralitatea prezentului Contract
Prezentul Contract de Delegare, inclusiv Dispoziţiile Speciale şi anexele sale, constituie întreaga bază contractuală de Delegare a gestiunii Serviciilor de către Autoritatea Delegantă Operatorului.

Articolul 71 – Sediul
1. Pentru necesităţile prezentului Contract de Delegare:

a) Operatorul îşi stabileşte sediul în municipiul Timişoara, str. Gheorghe Lazăr, nr. 11/A, judeţul Timiş. Autoritatea Delegantă poate fi ţinută să ia în considerare modificările acestui sediu doar după 7 (şapte) zile calendaristice de la data primirii notificării corespunzătoare.

b) Autoritatea Delegantă îşi stabileşte sediul în municipiul Timişoara, B-dul Revoluţiei din 1989, nr. 17, judeţul Timiş.
Articolul 72 – Notificări
1. Orice notificare sau cerere în temeiul prezentului Contract de Delegare trebuie făcută prin scrisoare recomandată cu confirmare de primire sau înmânată prin curier cu confirmare de primire.

2. Notificările şi cererile stabilite la punctul 1 de mai sus sunt valide dacă sunt făcute la adresele sediilor.

3. Orice notificare transmisă Autorităţii Delegante în temeiul prezentului Contract de Delegare şi a prelungirii sau efectelor sale este validă dacă se face la următoarea adresă: municipiul Timişoara, B-dul Revoluţiei din 1989, nr. 17, Judeţul Timiş.
Autoritatea Delegantă îl va informa pe Operator despre orice schimbare a acestor detalii prin scrisoare recomandată cu confirmare de primire, trimisă cu 30 (treizeci) zile calendaristice înainte la adresa sediului său, în atenţia conducătorului organului executiv.

Articolul 73 – Împărţirea responsabilităţilor de mediu între Autoritatea Delegantă şi Operator
Începând cu Data Intrării în Vigoare, Operatorul va fi răspunzător de orice încălcare a prevederilor oricărei Legi referitoare la mediul înconjurător, care apare sau a avut loc după Data Intrării în Vigoare. 

Operatorul nu va putea fi ţinut responsabil de nici un act, omisiune, fapt sau activitate a Autorităţii Delegante, cauzate anterior Datei Intrării în Vigoare şi care au avut ca rezultat o încălcare sau nerespectare a prevederilor oricărei dispoziţii legale privind mediul înconjurător. Autoritatea Delegantă se obligă să-l despăgubească pe Operator pentru orice astfel de răspundere legată de mediul înconjurător, producerea unui prejudiciu unei terţe persoane, nerespectarea altor prevederi legale.

Articolul 74 – Înregistrarea şi diverse cheltuieli
Prezentul Contract de Delegare, întocmit în _________ exemplare originale, va fi înregistrat de către  Operator. Cheltuielile, drepturile şi taxele care pot rezulta din elaborarea şi înregistrarea prezentului Contract de Delegare vor fi suportate de Operator.

CAPITOLUL VI – LISTA ANEXELOR

Articolul 75 – Documente anexate prezentului Contract
1. Documentele de mai jos sunt anexate prezentului Contract de Delegare la Data Semnării prezentului Contract:

a) Dispoziţii Speciale – Partea Comună, Dispoziţii Speciale – Partea de Apă, Dispoziţii Speciale – Partea de Canalizare şi anexele lor;

b) Caietul de sarcini;
c) Lista bunurilor proprietate publică şi privată, aferente Serviciilor delegate şi care sunt transmise spre folosinţă Operatorului pe durata Contractului;

d) Procesul-verbal de predare-preluare a bunurilor necesare realizării Serviciilor delegate;

e) Lista obligaţiilor de natură financiară transferate Operatorului;

f) Planul de Investiţii;

g) Statutul şi Actul Constitutiv ale Asociaţiei de Dezvoltare Intercomunitară Apă-CanalTimiş;
h) Anexa de Condiţii Specifice fiecărei Localităţi semnatare.

i) Regulamentele Serviciilor delegate
Încheiat la __________________în ________ exemplare originale.

ANEXE
ANEXA NR.  I –  DISPOZIŢII SPECIALE – PARTEA COMUNĂ

ANEXA NR.  II  –  DISPOZIŢII SPECIALE – PARTEA DE APĂ

ANEXA NR.  III –  DISPOZIŢII SPECIALE – PARTEA DE CANALIZARE

ANEXA NR.  IV –  CAIET DE SARCINI
ANEXA NR. V –  LISTA SCURTĂ A BUNURILOR PROPRIETATE PUBLICĂ TRANSMISE SPRE FOLOSINŢĂ OPERATORULUI
ANEXA NR. VI –  LISTA SCURTĂ A BUNURILOR PROPRIETATE PRIVATĂ TRANSMISE SPRE FOLOSINŢĂ OPERATORULUI
ANEXA NR.  V II –  PROCESELE-VERBALE DE PREDARE-PRELUARE BUNURI

ANEXA NR. VIII–  REGULAMENTUL SERVICIILOR DELEGATE

ANEXA NR.  IX  –  INDICATORI DE PERFORMANŢĂ RAPORTAŢI

ANEXA NR. X - DATELE TEHNICE SI DE IDENTIFICARE A BUNURILOR ADUSE CA INVESTIŢIE

ANEXA NR. XI– TERMENELE DE REALIZARE A INVESTIŢIILOR- Master plan
ANEXA NR. XII– INVESTIŢII CARE NU SE AMORTIZEAZĂ PE DURATA DELEGĂRII- Master plan
ANEXA NR.  XIII– AVIZELE NECESARE ÎN CAZUL ÎN CARE NU SUNT AFECTATE BUNURI CU REGIM SPECIAL
ANEXA NR. XIV – STANDARDELE DE CALITATE A ACTIVITĂŢILOR ŞI SERVICIILOR PUBLICE DELEGATE

ANEXA NR.  XV – BUGETUL MINIM AL LUCRĂRILOR DE ÎNLOCUIRE NECESAR PE DURATA CONTRACTULUI DE DELEGARE (se va conveni la sfârşitul Perioadei de Tranziţie după inventarierea bunurilor şi se va ajusta la sfârşitul fiecărei perioade de cinci ani) - Master plan
ANEXA NR.  XVI – PLANUL DE ACŢIUNE PRIORITAR (se va implementa în Perioada de Tranziţie şi se va actualiza periodic  - Master plan
ANEXA NR. XVII – LISTA   OBLIGAŢIILOR   DE   NATURĂ   FINANCIARĂ TRANSFERATE OPERATORULUI

ANEXA NR. XVIII – LISTA   CONTRACTELOR    EXISTENTE    TRANSFERATE OPERATORULUI  (nu cuprinde obligaţii de natură financiară)
ANEXA NR. XIX – PLANUL DE INVESTIŢII- Master plan
ANEXA NR. XX – ACTUL CONSTITUTIV AL ASOCIAŢIEI DE DEZVOLTARE INTERCOMUNITARĂ TIMIŞ

ANEXA NR. XXI – STATUTUL ASOCIAŢIEI DE DEZVOLTARE INTERCOMUNITARĂ    TIMIŞ

ANEXA NR.  XXII– CONDIŢII SPECIFICE ALE FIECĂREI LOCALITĂŢI

